title: RIALACHÁN (AE) .../... ÓN gCOIMISIÚN lena leasaítear Iarscríbhinn III a ghabhann le Rialachán (CE) Uimh. 1925/2006 ó Pharlaimint na hEorpa agus ón gComhairle maidir le monachoilíní ó rís giosta dheirg

text:
               RIALACHÁN (AE) .../... ÓN gCOIMISIÚN

               an 1.6.2022

               lena leasaítear Iarscríbhinn III a ghabhann le Rialachán (CE) Uimh. 1925/2006 ó Pharlaimint na hEorpa agus ón gComhairle maidir le monachoilíní ó rís giosta dheirg

               (Téacs atá ábhartha maidir leis an LEE)

               TÁ AN COIMISIÚN EORPACH,

               Ag féachaint don Chonradh ar Fheidhmiú an Aontais Eorpaigh,

               Ag féachaint do Rialachán (CE) Uimh. 1925/2006 ó Pharlaimint na hEorpa agus ón gComhairle an 20 Nollaig 2006 maidir le vitimíní agus mianraí agus substaintí áirithe eile a chuirtear le bia
                  1
               , agus go háirithe Airteagal 8(2) (a)(ii) agus (b) de,

               De bharr an mhéid seo a leanas:

               (1)De bhun Airteagal 8(2) de Rialachán (CE) Uimh. 1925/2006, más ar a thionscnamh féin é nó ar bhonn na faisnéise a chuirfidh na Ballstáit ar fáil, féadfaidh an Coimisiún nós imeachta a thionscnamh chun substaint nó comhábhar ina bhfuil substaint nach vitimín ná mianra í a áireamh in Iarscríbhinn III a ghabhann leis an Rialachán sin ina liostaítear na substaintí a bhfuil toirmeasc nó srian ar a n‑úsáid i mbia, nó a bhfuil a n‑úsáid i mbia á grinnscrúdú ag an Aontas, má tá baint idir an tsubstaint sin agus riosca a d'fhéadfadh a bheith ann don tomhaltóir faoi mar a shainítear in Airteagal 8(1) de Rialachán (CE) Uimh. 1925/2006.

               (2)In 2010, iarradh ar an Údarás Eorpach um Shábháilteacht Bia (‘an tÚdarás’) tuairim a thabhairt uaidh faoin mbunús eolaíoch atá le maíomh sláinte maidir le monachoilín K a tíolacadh de bhun Airteagal 13 de Rialachán (CE) Uimh. 1924/2006
                  2
               . An 30 Meitheamh 2011
                  3
               , d’eisigh an tÚdarás tuairim eolaíoch faoin mbunús atá le maíomh sláinte maidir le monachoilín K ó rís ghiosta dheirg agus na gnáth‑thiúchain colaistéaróil LDL san fhuil a choinneáil ar bun. Ba é conclúid an Údaráis go bhfuil ceangal cúise agus éifeachta bunaithe idir tomhailt monachoilín K ó rís giosta dheirg agus gnáth‑thiúchain colaistéaróil LDL san fhuil a choinneáil ag leibhéal 10mg de dháileog laethúil.

               (3)In 2012, iarradh ar an Údarás tuairim a thabhairt faoin mbunús eolaíoch atá le maíomh sláinte a tíolacadh de bhun Airteagal 14 de Rialachán (CE) Uimh. 1924/2006 a bhaineann le teaglaim comhábhar a bhfuil monachoilín K ó rís giosta dheirg ina measc. An 12 Iúil 2013
                  4
               , d’eisigh an tÚdarás tuairim eolaíoch lena mbunaítear ceangal cúise agus éifeachta idir tomhailt táirge ina bhfuil 2mg de mhonachoilín K ó rís giosta dheirg i gcumasc le comhábhair eile agus an laghdú ar thiúchain an cholaistéaróil LDL san fhuil.

               (4)Sna tuairimí eolaíocha thuasluaite maidir le srianta ar úsáid, rinne an tÚdarás tagairt don Achoimre ar Thréithe an Táirge (SmPC) i gcás na dtáirgí míochaine a bhfuil lovastatinum iontu, táirgí atá ar fáil ar mhargadh an Aontais, arae mheas an tÚdarás gurb ionann monachoilín K i bhfoirm lachtóin agus i bhfoirm lovastatinum. Tá faisnéis san Achoimre (SmPC) do ghairmithe cúraim sláinte maidir leis na táirgí míochaine sin a úsáid go héifeachtach sábháilte. Achoimre (SmPC) ar na táirgí míochaine a bhfuil lovastatinum iontu, is achoimre é ar na hairíonna agus ar na coinníollacha a formheasadh go hoifigiúil le haghaidh úsáid na dtáirgí, achoimre a bhfuil foláirimh speisialta agus réamhchúraimí ann i leith na húsáide sin, agus tagairt don riosca miópaite/rhabdomyolysis, riosca a théann in olcas má úsáidtear lovastatinum in éineacht le táirgí míochaine áirithe eile, rud a fhágann go moltar do mhná atá ag súil le leanbh, nó do mhná atá ag lachtadh, gan lovastatinum a chaitheamh.

               (5)Le linn an phlé a rinne an mheitheal ar mhaímh faoi chúrsaí cothabhála agus sláinte i leith na dtuairimí eolaíocha thuasluaite, thug na Ballstáit chun suntais go bhféadfadh cúiseanna imní a bheith ann má bhítear ag caitheamh bia a bhfuil monachoilíní ó rís giosta dheirg ann.

               (6)Seo mar a dhéantar rís giosta dheirg: cuirtear rís agus giostaí ag coipeadh le chéile, go mór mór Monascus pupureus. Is é táirgeadh na monachoilíní an toradh a bhíonn air sin, agus is é an monachoilín K is flúirsí díobh, rud a úsáidtear i dtraidisiún na Síne ina dhathú bia agus ina leigheas le feabhas a chur ar an díleá agus ar imshruthú na fola. San Aontas Eorpach, toisc nach bhfuil sé san áireamh i liosta an Aontais de Rialachán (CE) Uimh. 1333/2008 maidir le breiseáin bhia, ní rud é atá údaraithe le húsáid ina dhathú bia. Forlíontaí bia ina bhfuil ullmhóidí de chuid na ríse deirge, is forlíontaí iad a bhí ar an margadh roimh an 15 Bealtaine 1997, agus cuid mhór díobh dá gcaitheamh roimh an dáta sin, agus dá bhrí sin ní forlíontaí iad atá faoi réir Rialachán (AE) 2015/2283
                  5
                maidir le bianna núíosacha. Úsáid ullmhóidí na ríse giosta dheirg i gcatagóirí eile bia, is úsáid é atá faoi réir údaraithe faoi Rialachán (AE) 2015/2283 maidir le bianna núíosacha. Cur i bhfeidhm fhorálacha an Rialacháin seo, is rud é atá gan dochar do Rialachán (AE) 2015/2283 agus Rialachán (CE) Uimh. 1333/2008
                  6
               .

               (7)Ar a thionscnamh féin, chuir an Coimisiún tús leis an nós imeachta faoi Airteagal 8 de Rialachán (CE) Uimh. 1925/2006 maidir le monachoilíní i rís giosta dheirg, toisc gur mheas sé, ar bhonn na faisnéise a chuir na Ballstáit ar fáil le linn comhairliúcháin maidir le sábháilteacht monachoilíní ó rís giosta dheirg, gur comhlíonadh na coinníollacha agus na ceanglais riachtanacha a leagtar síos in Airteagal 8 den Rialachán sin agus in Airteagal 3 agus Airteagal 4 de Rialachán Cur Chun Feidhme (AE) Uimh. 307/2012
                  7
                ón gCoimisiún. Áiríodh tuairim san fhaisnéis sin, tuairim ó Ghníomhaireacht na Fraince um Bia, Comhshaoil agus Sláinte Ceirde agus um Shábháilteacht (ANSES) maidir leis an riosca a bhaineann le ‘rís giosta dheirg’ a bheith i bhforlíontaí bia
                  8
               . Is é ba chonclúid don tuairim sin ‘mar gheall ar chomhdhéanamh na ríse giosta dheirg agus go háirithe: más ann do mhonachoilín K (rud ar a dtugtar lovastatinum freisin nuair is ina dhruga a mhargaítear é) leathann éifeachtaí díobhálacha na staitiní; más ann do na monachoilíní eile ar leibhéil éagsúla, is é sin comhdhúile nár bunaíodh fós iad a bheith sábháilte, beidh sláinte roinnt de na tomhaltóirí i mbaol mar gheall ar thomhailt ríse giosta dheirg’. Rud eile a bhí san fhaisnéis tuarascáil chomhairleach eolaíoch a ghlac Ard‑Chomhairle Sláinte na Beilge an 13 Feabhra 2016
                  9
               , tuarascáil ina ndearnadh meastóireacht ar na héifeachtaí tairbheacha ionchais agus ar thocsaineacht fhorlíontaí cothaithe a d’fhéadfadh a bheith bunaithe ar rís giosta dheirg ar phobal na Beilge. Bhí tagairt sa tuarascáil sin don riosca a bhaineann le monachoilíní a bheith i rís giosta dheirg, go háirithe monachoilíní K, lena n‑áirítear éifeachtaí díobhálacha arb ionann éifeachtaí dóibh agus na héifeachtaí ar othair a ghlacann drugaí staitin, agus bhí tagairt ann do bhaol is mó ná sin mar atá forbairt ar éifeachtaí tocsaineacha do ghrúpaí leochaileacha áirithe, mná atá ag súil le leanbh mar shampla, daoine a bhfuil tinneas ae, tinneas sna duáin nó tinneas sna matáin orthu, agus daoine os cionn 70 bliain d’aois, mar aon le leanaí agus déagóirí. In 2013
                  10
               , rinne an eagraíocht maoinithe taighde DFG na Gearmáine measúnú eolaíoch ábhartha eile, measúnú dár conclúid ‘nach forlíonadh bia/bia sábháilte’ í rís giosta dheirg’.

               (8)Dá bhrí sin, i gcomhréir le hAirteagal 8 de Rialachán (CE) Uimh. 1925/2006, d’iarr an Coimisiún tuairim eolaíoch ar an Údarás in 2017 maidir leis an meastóireacht ar shábháilteacht monachoilíní i rís giosta dheirg.

               (9)An 25 Meitheamh 2018
                  11
               , ghlac an tÚdarás tuairim eolaíoch maidir le sábháilteacht monachoilíní i rís giosta dheirg. Is éard a mheas an tÚdarás gurbh ionann an dá rud seo, mar atá monachoilín K i bhfoirm lachtóin agus lovastatinum, is é sin an comhábhar gníomhach i roinnt táirgí míochaine a údaraíodh chun hypercholesterolaemia  san Aontas a leigheas. Is rud é monachoilín K ó rís giosta dheirg atá ar fáil i bhforbhianna, rud a mholtar a chaitheamh de réir rátaí iontógála laethúla éagsúla leis na gnáth‑leibhéil colaistéaról LDL san fhuil a chaomhnú. Ar bhonn na faisnéise a bhí ar fáil, ba é conclúid an Údaráis, má chaitheann duine monachoilíní ríse giosta dheirg atá i bhforbhianna, go bhféadfadh nochtadh measta don mhonachoilín K tarlú dó laistigh de raon na ndáileog teiripeach atá i lovastatinum. Is rud é a thug an tÚdarás dá aire go raibh cosúlacht idir próifíl na n‑éifeachtaí díobhálacha atá ag rís giosta dheirg agus an phróifíl atá ag lovastatinum. Tar éis dó dul i gcomhairle le ceithre fhoinse
                  12
                cás‑tuairisce, is éard a thuairisc sé gurbh iad seo a leanas na háiteanna is mó a bhí i mbaol ó theagmhais dhíobhálacha, in ord íslitheach ó thaobh líon na gcás de: fíochán matánchnámharlaigh agus fíochán tacaíochta (lena n‑áirítear rhabdomyolysis), an t‑ae, an néarchóras, an feadán gastraistéigeach, an craiceann, agus an fíochán atá faoin gcraiceann féin. An fhaisnéis a bhí ar fáil ar na héifeachtaí díobhálacha a tuairiscíodh sa duine, is éard a mheas an tÚdarás ina taobh gur leor í le haghaidh na conclúide gur mór an t‑ábhar imní na monachoilíní ó rís giosta dheirg nuair a úsáidtear iad mar fhorbhianna ar leibhéal úsáide 10mg/lá. Chuir an tÚdarás san áireamh chomh maith gur tuairiscíodh cásanna aonair de fhrithghníomhartha díobhálacha tromchúiseacha de dheasca monachoilíní ó rís giosta dheirg ag leibhéil iontógála a bhí chomh híseal le 3mg/lá agus iad á gcaitheamh ar feadh tréimhse idir 2 sheachtain agus 1 bhliain, agus gur tharla cásanna rhabdomyolysis, heipitítis agus tinneas craicinn agus go mb’éigean na daoine a thabhairt chuig an ospidéal.

               (10)Ar bhonn na faisnéise a bhí ar fáil, mar aon le roinnt neamhchinnteachtaí a léiríodh ina thuairim, níor fhéad an tÚdarás comhairle a chur ar fáil faoi iontógáil laethúil monachoilíní ó rís giosta dheirg nach cúis imní atá ann maidir le héifeachtaí díobhálacha don tsláinte, don phobal i gcoitinne, agus de réir mar a thagann i gceist, d’fhoghrúpaí leochaileacha sa phobal, faoi mar a d’iarr an Coimisiún. Mhínigh an tÚdarás go bhfuil éiginnteachtaí ann maidir le comhdhéanamh agus ábhar na monachoilíní atá i bhforbhianna ina bhfuil rís giosta dheirg, agus mhínigh sé go n‑úsáidtear monachoilíní i rís giosta dheirg i dtáirgí il-chomhábharacha, nach ndearnadh meastóireacht iomlán ar na comhpháirteanna ina n‑aonar nó i gcumasc le chéile. Chomh maith leis sin, de cheal sonraí, ní féidir úsáid shábháilte monachoilíní i measc grúpaí tomhaltóirí leochaileacha áirithe a mheas, agus tá éiginnteacht ann maidir leis na héifeachtaí a bhíonn ag tomhailt forlíontaí eile den chineál bia atá bunaithe ar rís giosta dheirg mar bhreis ar bhianna nó drugaí, forlíontaí a chuireann cosc ar an einsím (CYP3A4) a bhaineann le meitibileacht monachoilíní.

               (11)I gcomhréir le hAirteagal 4(5) de Rialachán Cur Chun Feidhme (AE) Uimh. 307/2012 ón gCoimisiún, agus tar éis don Údarás a thuairim maidir le monachoilíní ó rís giosta dheirg a fhoilsiú, fuair an Coimisiún barúlacha ó pháirtithe leasmhara maidir leis an measúnú eolaíoch riosca a rinne an tÚdarás. Chuir páirtithe leasmhara ráitis ar fáil freisin chun tacú le húsáid shábháilte monachoilíní ó rís ghiosta dheirg in éineacht le faisnéis leordhóthanach do na tomhaltóirí maidir le húsáid shábháilte na substainte.

               (12)Tuairimí de chineál eolaíoch ab ea iad sin, agus rinne an tÚdarás a soiléiriú le linn físchomhdhálacha iarghlactha a tionóladh leis na páirtithe leasmhara. Thug an tÚdarás soiléiriú ar fhoinsí na fianaise a bhí lena thuairim eolaíoch, agus mhínigh sé cén fáth nár measadh staidéir áirithe a chuir páirtithe leasmhara isteach le linn glao poiblí ar shonraí a bheith iontaofa agus láidir a ndóthain ó thaobh na heolaíochta de chun go n‑áireofaí iad sa mheasúnú sábháilteachta. Is é míniú a thug an tÚdarás ar an réasúnaíocht eolaíoch a ghabhann le sonraí sábháilteachta i gcás lovastatinum gur rud é atá ábhartha don mheasúnú sábháilteachta ar mhonachoilíní, agus thug an tÚdarás soiléiriú faoin mbealach ar úsáideadh sonraí iar-mhargaithe faoi theagmhais dhíobhálacha a chuir páirtithe leasmhara ar fáil mar fhianaise thacaíochta leis an measúnú.

               (13)D’iarr an Coimisiún cúnamh teicniúil ar an Údarás i gcomhair dhá staidéar eolaíocha, athbhreithniú córasach agus meitea-anailísiú ar shábháilteacht fhorlíonadh ríse giosta dheirg
                  13
               , mar aon le hathbhreithniú agus tuairim shaineolach maidir leis an ról atá ag forlíonadh ríse giosta dheirg i rialú colaistéaról plasma
                  14
               , dhá rud a chuir páirtí leasmhar faoi bhráid an Choimisiúin tar éis don Údarás an tuairim eolaíoch a ghlacadh. Beag beann ar thorthaí aon staidéir idirghabhála nó meitea-anailíse ar shábháilteacht fhorlíonadh ríse giosta dheirg, thug an tÚdarás dá aire gurb ann do thuairiscí maidir le héifeachtaí díobhálacha thomhailt na ríse giosta dheirg ar an duine, agus gurb ionann monachoilíní K i bhfoirm lachtóin agus lovastatinum a bhfuil a chuid éifeachtaí díobhálacha doiciméadaithe go maith, agus dá bhrí sin, chun teacht ar chonclúid, ní mór na staidéir a cuireadh isteach a mheas maille le corpas na fianaise ina iomláine. Na torthaí atá ar thrialacha beag go leor, trialacha nach chun na héifeachtaí sin a bhrath a ceapadh iad, is é míniú a thug an tÚdarás ina leith nach féidir leo tuairiscí ar éifeachtaí díobhálacha a bhréagnú, ná iad a chur ó rath, agus maidir le staidéir éagsúla, an t‑athbhreithniú agus an staidéar ar thuairimí saineolaithe a cuireadh isteach cuir i gcás, is é sin staidéir a thugann léargas ar an gcóimheas comparáide idir tairbhe agus riosca na dtáirgí ina bhfuil rís giosta dheirg, mhínigh an tÚdarás ina leith sin fós nach ábhartha an rud iad féin sa mheastóireacht ar shábháilteacht na substaintí a chuirtear le bia d’aon ghnó.

               (14)Iontógáil laethúil monachoilíní ríse giosta dheirg nach cúis imní do shláinte an duine í, ós rud é sin nárbh fhéidir a shocrú, agus i bhfianaise na héifeachta díobhálaí suntasaí ar an tsláinte má chaitheann duine monachoilíní ríse giosta dheirg ag leibhéil 10mg/lá, mar aon le cásanna aonair d’imoibrithe tromchúiseacha díobhálacha sláinte ar leibhéil chomh híseal le 3mg/lá, is éard ba cheart toirmeasc a chur ar mhonachoilíní ríse giosta dheirg ag leibhéil 3mg agus níos mó in aghaidh na míre den táirge a mholtar mar thomhailt laethúil. Dá bhrí sin, ba cheart an tsubstaint sin a chur i gCuid B d’Iarscríbhinn III a ghabhann le Rialachán (CE) Uimh. 1925/2006, agus is substaint í nár cheart a cheadú i mbianna ná a úsáid i monarú bianna ach amháin faoi na coinníollacha a shonraítear san Iarscríbhinn sin.

               (15)Is éard a cheanglaítear le hAirteagal 6 de Threoir 2002/46/CE go ndéanfar forbhia a lipéadú leis an gcuid den táirge a mholtar a thomhailt go laethúil, mar aon le foláireamh gan dul thar an dáileog laethúil a mholtar. Ós féidir bianna nó forbhianna éagsúla ina bhfuil monachoilíní rís giosta dheirg a thomhailt in aon am amháin, tá an baol ann go rachfaí thar an teorainn atá leagtha síos in Iarscríbhinn III a ghabhann le Rialachán (CE) Uimh. 1925/2006, agus dá bhrí sin, is gá foráil maidir le ceanglais iomchuí lipéadaithe i gcás gach bia ina bhfuil monachoilíní ó rís ghiosta dheirg.

               (16)D’fhonn faisnéis iomlán faoi chéatadán na monachoilíní a chur ar lipéid bianna ina bhfuil monachoilíní ó rís giosta dheirg, ní mór foráil maidir leis na ceanglais iomchuí lipéadaithe i gcás gach cineál bia ina bhfuil monachoilíní ríse giosta dheirg.

               (17)Ós rud é gur aithin an tÚdarás riosca éifeachtaí díobhálacha na n‑idirghníomhaíochtaí le táirgí míochaine, ní mór foláireamh do dhaoine a úsáideann cógais le colaistéaról a ísliú comhúsáid bianna ina bhfuil monachoilíní ríse giosta dheirg a sheachaint. Thug an tÚdarás dá aire maidir le próifíl éifeachtaí díobhálacha na ríse giosta dheirg ar an duine go bhfuil siad cosúil le próifíl lovastatinum, agus dá bhrí sin is iomchuí foláireamh do dhaoine comhairle leighis a lorg má bhíonn aon fhadhbanna sláinte acu. Ós rud é freisin nár éirigh leis an Údarás meastóireacht a dhéanamh ar úsáid shábháilte monachoilíní i measc grúpaí áirithe leochaileacha tomhaltóirí de cheal sonraí, b’fhéidir fós go mbeadh éifeachtaí díobhálacha ar an tsláinte ag úsáid monachoilíní ríse giosta dheirg, agus is iomchuí dá bhrí sin moladh do na daoine seo a leanas bianna ina bhfuil monachoilíní ó rís giosta dheirg a sheachaint: mná atá ag súil le leanbh nó mná atá ag lachtadh, daoine os cionn 70 bliana d’aois, leanaí agus déagóirí. Ina fhianaise sin, ní mór foráil maidir leis na ceanglais iomchuí lipéadaithe i gcás gach bia ina bhfuil monachoilíní ríse giosta dheirg.

               (18)Níor léir don Údarás gan cúis imní a bheith in iontógáil bia monachoilíní ríse giosta dheirg d’aon chineál, is é sin cúis imní faoi na héifeachtaí díobhálacha atá aige ar an tsláinte, ar an bpobal i gcoitinne, agus ar fhoghrúpaí leochaileacha sa daonra de réir mar a thagann i gceist. Ós féidir fós go bhfuil éifeachtaí díobhálacha ar an tsláinte ag monachoilíní ríse giosta dheirg, ach ó tharla go bhfuil éiginnteacht eolaíoch ann fós ann i ndáil leis sin, agus nuair nach féidir monachoilíní ríse giosta dheirg a chaitheamh ach amháin i bhforbhianna, agus de bhrí nár éirigh leis an Údarás raon úsáide na bhforbhianna sin a chinneadh, ba cheart úsáid monachoilíní ríse giosta dheirg i bhforlíontaí bia a chur faoi ghrinnscrúdú an Aontais, agus dá bhrí sin ba cheart í a áireamh i gCuid C d’Iarscríbhinn III a ghabhann le Rialachán (CE) Uimh. 1925/2006. I bhfianaise na héiginnteachta a chuir tÚdarás ina iúl ina thuairim eolaíoch, agus i bhfianaise na ráiteas a thug páirtithe leasmhara maidir le próifíl sábháilteachta monachoilíní ríse giosta dheirg, tá deis ag na páirtithe leasmhara sin, faoi Airteagal 8(4) de Rialachán (CE) Uimh. 1925/2006, sonraí a chur faoi bhráid an Údaráis a léiríonn sábháilteacht monachoilíní ríse giosta dheirg i gcomhréir le hAirteagal 5 de Rialachán Cur Chun Feidhme (AE) Uimh. 307/2012 ón gCoimisiún. I gcomhréir le hAirteagal 8(5) de Rialachán (CE) Uimh. 1925/2006, laistigh de cheithre bliana ó theacht i bhfeidhm don Rialachán seo, ba cheart don Choimisiún cinneadh a dhéanamh an liostófar monachoilíní ríse giosta dheirg in Iarscríbhinn III, Cuid A nó Cuid B nó nach liostófar, de réir mar is iomchuí, agus ba cheart dó tuairim an Údaráis maidir le haon sonraí a cuireadh isteach a chur san áireamh.

               (19)Dá bhrí sin, ba cheart Rialachán (CE) Uimh. 1925/2006 a leasú dá réir sin.

               (20)Na bearta dá bhforáiltear sa Rialachán seo, is bearta iad atá i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

               TAR ÉIS AN RIALACHÁN SEO A GHLACADH:

               Airteagal 1

               Leasaítear Iarscríbhinn III a ghabhann le Rialachán (CE) Uimh. 1925/2006 mar a leanas:

               1.Cuirtear an iontráil seo a leanas sa tábla i gCuid B in ord aibítre:

               ‘CUID B – Substaintí srianta

                        Substaint srianta

                        Coinníollacha úsáide

                        Ceanglais bhreise

                        Monacóil ó rís giosta dheirg

                        Mír amháin bhia nó mír amháin forbhia le caitheamh go laethúil, mír a mbeidh níos lú ná 3mg de mhonachoilíní ón rís giosta dheirg inti.

                        Míneoidh an lipéad cé mhéid mír den táirge atá cothrom leis an uastomhailt laethúil, agus beidh foláireamh ar an lipéad gan dul thar an dáileog laethúil, is é sin 3mg ar a mhéid.

                        Beidh eolas ar an lipéad faoin gcéatadán monachoilíní in aghaidh gach coda den táirge.

                        Beidh na foláirimh seo a leanas ar an bhfógra:

                        ‘Ní ceart do mhná atá ag súil le leanbh ná do mhná atá ag lachtadh, do leanaí faoi 18 mbliana d’aois ná do dhaoine fásta os cionn 70 bliain d’aois an táirge seo a chaitheamh’.

                        ‘Má tá fadhbanna sláinte agat, iarr comhairle ar dhochtúir maidir leis an táirge seo’;

                        ‘Ní ceart duit an táirge seo a chaitheamh má tá cógas eile á chaitheamh agat le colaistéaról a ísliú’;

                        ‘Ní ceart duit an táirge seo a chaitheamh má tá táirgí eile a bhfuil rís giosta dheirg iontu á gcaitheamh agat’.

               2.Cuirtear an iontráil seo a leanas sa tábla i gcuid C in ord aibítre:

               ‘CUID C - Substaintí atá faoi ghrinnscrúdú an Chomhphobail

               Monacóil ó rís giosta dheirg

               Airteagal 2

               Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh. Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

               Arna dhéanamh sa Bhruiséil, 1.6.2022

                     Thar ceann an Choimisiúin

                     An tUachtarán
                     Ursula VON DER LEYEN

                     (1)

                        IO L 404, 30.12.2006, lch. 26.

                     (2)

                        Rialachán (CE) Uimh. 1924/2006 ó Pharlaimint na hEorpa agus ón gComhairle an 20 Nollaig 2006 maidir le maímh a dhéantar faoi bhia i leith na cothabhála agus na sláinte (IO L 404, 30.12.2006, lch. 9).

                     (3)

                        EFSA Journal 2011;9(7):2304.

                     (4)

                        Iris EFSA 2013;11(7):3327.

                     (5)

                        Rialachán (AE) 2015/2283 ó Pharlaimint na hEorpa agus ón gComhairle an 25 Samhain 2015 maidir le bianna núíosacha, lena leasaítear Rialachán (AE) Uimh. 1169/2011 ó Pharlaimint na hEorpa agus ón gComhairle, agus lena n‑aisghairtear Rialachán (CE) Uimh. 258/97 ó Pharlaimint na hEorpa agus ón gComhairle agus Rialachán (CE) Uimh. 1852/2001 ón gCoimisiún (IO L 327, 11.12.2015, lch. 1).

                     (6)

                        Rialachán (CE) Uimh. 1333/2008 ó Pharlaimint na hEorpa agus ón gComhairle an 16 Nollaig 2008 maidir le breiseáin bia (IO L 354, 31.12.2008, lch. 16).

                     (7)

                        Rialachán Cur Chun Feidhme an Choimisiúin (AE) Uimh 307/2012 an 11 Aibreán 2012 lena mbunaítear rialacha le haghaidh cur i bhfeidhm Airteagal 8 de Rialachán (CE) Uimh. 1925/2006 ó Pharlaimint na hEorpa agus ón gComhairle maidir le vitimíní agus mianraí agus substaintí áirithe eile a chur le bia
                     (IO L 102, 12.4.2012, lch. 2).

                     (8)

                        Tuairim ANSES Uimh. 2012-SA-0228: Tuairim ó Ghníomhaireacht na Fraince um Shláinte Bia, Comhshaoil agus Ceirde & Sábháilteacht ar na rioscaí atá ann de dheasca ‘rís giosta dheirg’ a bheith i bhforbhianna, 14 Feabhra 2014.

                     (9)

                        Avis du Conseil Supérieur de la Santé N° 9312 [Tuairim na hArd‑Chomhairle Sláinte Uimh. 9312]: Compléments alimentaires à base de ‘levure de riz rouge’, [Forlíontaí bia atá bunaithe ‘ar rís giosta dheirg’] 3 Feabhra 2016.

                     (10)

                        Stellungnahme der Gemeinsamen Experten kommission BVL/BfArM: Einstufung von Rotschimmelreisprodukten, 08.02.2016.

                     (11)

                        EFSA Journal, 2019;16(8):5368.

                     (12)

                        An Eagraíocht Dhomhanda Sláinte; Gníomhaireacht na Fraince um Shláinte agus Sábháilteacht Bia, Comhshaoil agus Ceirde; Córas Faireachais na hIodáile ar Tháirgí Sláinte Nádúrtha; Bia agus Riarachán Drugaí.

                     (13)

                        Fogacci F, Banach M, Mikhailidis DP et al. Sábháilteacht fhorlíonadh ríse giosta dheirg: Athbhreithniú córasach agus meitea-anailísiú ar thrialacha rialaithe randamaithe. Taighde Cógaseolaíochta 143 (2019) 1–16.

                     (14)

                        Banach M, Bruckert E, Descamps OS et al. Ról fhorlíonadh ríse giosta dheirg (RYR) i rialú colaistéaróil phlasma: Athbhreithniú agus tuairim shaineolach. Forlíonadh Atheroscler an 17 Lúnasa 2019.


title: Rialachán Tarmligthe (AE) 2018/1239 ón gCoimisiún an 9 Iúil 2018 lena leasaítear Iarscríbhinn III de Rialachán (AE) Uimh. 211/2011 ó Pharlaimint na hEorpa agus ón gComhairle maidir leis an tionscnamh ó na saoránaigh

text:
                  18.9.2018

                  GA

                  Iris Oifigiúil an Aontais Eorpaigh

                  1

         RIALACHÁN TARMLIGTHE (AE) 2018/1239 ÓN gCOIMISIÚN
         an 9 Iúil 2018
         lena leasaítear Iarscríbhinn III de Rialachán (AE) Uimh. 211/2011 ó Pharlaimint na hEorpa agus ón gComhairle maidir leis an tionscnamh ó na saoránaigh
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 211/2011 ó Pharlaimint na hEorpa agus ón gComhairle an 16 Feabhra 2011 maidir leis an tionscnamh ó na saoránaigh (1), agus go háirithe Airteagal 16 de,
         De bharr an méid seo a leanas:

                     (1)

                     Foráiltear le hAirteagal 5(1) de Rialachán (AE) Uimh. 211/2011 nach bhfuil ag eagraithe tionscnaimh ó na saoránaigh ach le foirmeacha a úsáid atá i gcomhréir leis na samhlacha a leagtar amach in Iarscríbhinn III a ghabhann leis an Rialachán sin chun ráitis tacaíochta a bhailiú ó shínitheoirí.

                     (2)

                     Tá ráiteas príobháideachais sna foirmeacha ráitis tacaíochta ina dtugtar faisnéis faoin gcaoi ar féidir sonraí pearsanta sínitheoirí a phróiseáil agus faoi na cearta atá ag na sínitheoirí ina gcáil mar ábhair sonraí. Tagraíonn an ráiteas príobháideachas don Treoir aisghairthe 95/46/CE ó Pharlaimint na hEorpa agus ón gComhairle (2).

                     (3)

                     Aisghaireadh Treoir 95/46/CE le Rialachán (AE) 2016/679 (3). Tá feidhm le Rialachán (AE) 2016/679 ón 25 Bealtaine 2018.

                     (4)

                     Leagtar amach in Airteagal 13 de Rialachán (AE) 2016/679 an fhaisnéis is gá don rialaitheoir sonraí a sholáthar, tráth a bhailítear na sonraí pearsanta, don ábhar sonraí i gcás ina mbailítear na sonraí pearsanta ón ábhar sonraí. Ba cheart, as seo amach, an fhaisnéis sin a sholáthar sa ráiteas príobháideachais a ghabhann leis an tsamhail den fhoirm ráitis tacaíochta.

                     (5)

                     De réir Airteagal 94 de Rialachán (AE) 2016/679, ba cheart tagairtí don Treoir aisghairthe 95/46/CE a fhorléiriú mar thagairtí do Rialachán (AE) 2016/679. Ar chúiseanna a bhaineann le soiléire, deimhneacht dhlíthiúil agus trédhearcacht, ba cheart an tagairt sa ráiteas airgeadais a thabhairt cothrom le dáta.

                     (6)

                     Ba cheart, dá bhrí sin, Iarscríbhinn III a ghabhann le Rialachán (AE) Uimh. 211/2011 a leasú dá réir.

                     (7)

                     Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 28(2) de Rialachán (CE) Uimh. 45/2001 ó Pharlaimint na hEorpa agus ón gComhairle (4),

               TAR ÉIS AN RIALACHÁN SEO A GHLACADH:

            Airteagal 1
            Leasaítear Iarscríbhinn III a ghabhann le Rialachán (AE) Uimh. 211/2011 mar a leanas:

                        (1)

                        cuirtear an méid seo a leanas in ionad théacs an ráitis príobháideachais a leagtar amach sa tsamhail don fhoirm ráitis tacaíochta ag deireadh chuid A:
                        “Ráiteas príobháideachais: I gcomhréir leis an Rialachán Ginearálta maidir le Cosaint Sonraí, ní úsáidfear na sonraí pearsanta a sholáthróidh tú ar an bhfoirm seo ach amháin chun tacú leis an tionscnamh agus cuirfear ar fáil do na húdaráis náisiúnta inniúla iad chun críche fíorú agus deimhniú amháin. Tá tú i dteideal rochtain ar do shonraí pearsanta a iarraidh ar eagraithe an tionscnaimh seo, mar aon leis na sonraí sin a cheartú, a scriosadh agus a bpróiseáil a shrianadh.
                        Déanfaidh na heagraithe do shonraí a stóráil ar feadh 18 mí ar a mhéad, tar éis dháta cláraithe an tionscnaimh bheartaithe ó na saoránaigh, nó 1 mhí amháin tar éis an tionscnamh sin a thíolacadh don Choimisiún, cibé acu is túisce. Féadfar iad a choinneáil níos faide ná na teorainneacha ama sin i gcás imeachtaí riaracháin nó dlí, is é sin ar feadh seachtain amháin ar a mhéad tar éis na himeachtaí sin a thabhairt i gcrích.
                        Gan dochar d’aon réiteach riaracháin ná breithiúnach eile, beidh an ceart agat gearán a chur faoi bhráid údarás cosanta sonraí am ar bith, go háirithe sa Bhallstát ina bhfuil gnáthchónaí ort, san ionad oibre nó in áit an tsáraithe a líomhnaítear, má mheasann tú go ndearnadh do shonraí a phróiseáil go neamhdhleathach.
                        Is iad eagraithe an tionscnaimh ó na saoránaigh na rialaitheoirí de réir an Rialacháin Ghinearálta maidir le Cosaint Sonraí, agus tá a gcuid sonraí teagmhála le fáil ar an bhfoirm seo.
                        Tá sonraí teagmhála an oifigigh cosanta sonraí (más ann dó) ar fáil ar láithreán gréasáin an tionscnaimh seo i gclár an Choimisiúin Eorpaigh, mar atá ar an bhfoirm seo.
                        Is féidir teacht ar shonraí teagmhála an údaráis náisiúnta a gheobhaidh agus a phróiseálfaidh do shonraí pearsanta agus sonraí teagmhála na n-údarás náisiúnta cosanta sonraí anseo: http://ec.europa.eu/citizens-initiative/public/data-protection?lg=ga.”;

                        (2)

                        cuirtear an méid seo a leanas in ionad théacs an ráitis airgeadais a leagtar amach sa tsamhail don fhoirm ráitis tacaíochta ag deireadh chuid B:
                        “Ráiteas príobháideachais: I gcomhréir leis an Rialachán Ginearálta maidir le Cosaint Sonraí, ní úsáidfear na sonraí pearsanta a sholáthróidh tú ar an bhfoirm seo ach amháin chun tacú leis an tionscnamh agus cuirfear ar fáil iad do na húdaráis náisiúnta inniúla iad chun críche fíorú agus deimhniú amháin. Tá tú i dteideal rochtain ar do shonraí pearsanta a iarraidh ar eagraithe an tionscnaimh seo, mar aon leis na sonraí sin a cheartú, a scriosadh agus a bpróiseáil a shrianadh.
                        Déanfaidh na heagraithe do shonraí a stóráil ar feadh 18 mí ar a mhéad, tar éis dháta cláraithe an tionscnaimh bheartaithe ó na saoránaigh, nó 1 mhí amháin tar éis an tionscnamh sin a thíolacadh don Choimisiún, cibé acu is túisce. Féadfar iad a choinneáil níos faide ná na teorainneacha ama sin i gcás imeachtaí riaracháin nó dlí, is é sin ar feadh 1 seachtain amháin ar a mhéad tar éis na himeachtaí sin a thabhairt i gcrích.
                        Gan dochar d’aon réiteach riaracháin ná breithiúnach eile, beidh an ceart agat gearán a chur faoi bhráid údarás cosanta sonraí am ar bith, go háirithe sa Bhallstát ina bhfuil gnáthchónaí ort, san ionad oibre nó in áit an tsáraithe a líomhnaítear, má mheasann tú go ndearnadh do shonraí a phróiseáil go neamhdhleathach.
                        Is iad eagraithe an tionscnaimh ó na saoránaigh na rialaitheoirí de réir an Rialacháin Ghinearálta maidir le Cosaint Sonraí, agus tá a gcuid sonraí teagmhála le fáil ar an bhfoirm seo.
                        Tá sonraí teagmhála an oifigigh cosanta sonraí (más ann dó) ar fáil ar láithreán gréasáin an tionscnaimh seo i gclár an Choimisiúin Eorpaigh, mar atá ar an bhfoirm seo.
                        Is féidir teacht ar shonraí teagmhála an údaráis náisiúnta a gheobhaidh agus a phróiseálfaidh do shonraí pearsanta agus sonraí teagmhála na n-údarás náisiúnta cosanta sonraí anseo: http://ec.europa.eu/citizens-initiative/public/data-protection?lg=ga.”.

            Airteagal 2
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 9 Júil 2018.

                  Thar ceann an Choimisiúin

                  An tUachtarán

               Jean-Claude JUNCKER

            (1)  IO L 65, 11.3.2011, lch. 1.

            (2)  Treoir 95/46/CE ó Pharlaimint na hEorpa agus ón gComhairle an 24 Deireadh Fómhair 1995 maidir le daoine aonair a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, (IO L 281, 23.11.1995, lch. 31).

            (3)  Rialachán (AE) 2016/679 ó Pharlaimint na hEorpa agus ón gComhairle an 27 Aibreán 2016 maidir le daoine nádúrtha a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin, agus lena n-aisghairtear Treoir 95/46/CE (An Rialachán Ginearálta maidir le Cosaint Sonraí) (IO L 119, 4.5.2016, lch. 1).

            (4)  Rialachán (CE) Uimh. 45/2001 ó Pharlaimint na hEorpa agus ón gComhairle an 18 Nollaig 2000 maidir le daoine aonair a chosaint i ndáil le próiseáil sonraí pearsanta ag institiúidí agus ag comhlachtaí an Chomhphobail agus maidir le saorghluaiseacht sonraí den sórt sin (IO L 008, 12.1.2001, lch. 1).


title: Rialachán Tarmligthe (AE) 2018/181 ón gCoimisiún an 18 Deireadh Fómhair 2017 lena leasófar Iarscríbhinn IIIb a ghabhann le Rialachán (CE) Uimh. 1236/2005 ón gComhairle maidir le trádáil in earraí áirithe a d’fhéadfaí a úsáid le haghaidh phionós an bháis, le haghaidh céastóireachta nó le haghaidh íde nó pionós eile atá cruálach, mídhaonna nó táireach

text:
               13.2.2018

               GA

               Iris Oifigiúil an Aontais Eorpaigh

               1

         RIALACHÁN TARMLIGTHE (AE) 2018/181 ÓN GCOIMISIÚN
   an 18 Deireadh Fómhair 2017
   lena leasófar Iarscríbhinn IIIb a ghabhann le Rialachán (CE) Uimh. 1236/2005 ón gComhairle maidir le trádáil in earraí áirithe a d’fhéadfaí a úsáid le haghaidh phionós an bháis, le haghaidh céastóireachta nó le haghaidh íde nó pionós eile atá cruálach, mídhaonna nó táireach
   TÁ AN COIMISIÚN EORPACH,
   Ag féachaint don Chonradh ar Fheidhmiú an Aontais Eorpaigh,
   Ag féachaint do Rialachán (CE) Uimh. 1236/2005 an 27 Meitheamh 2005 ón gComhairle maidir le trádáil in earraí áirithe a d’fhéadfaí a úsáid le haghaidh phionós an bháis, le haghaidh céastóireachta nó le haghaidh íde nó pionós eile atá cruálach, mídhaonna nó táireach (1), agus go háirithe Airteagal 12 de,
   De bharr an méid seo a leanas:

               (1)

               De bhun Airteagal 7b agus Airteagal 7e de Rialachán (CE) Uimh. 1236/2005 is gá údarú i leith aon onnmhairiú d’earraí áirithe a d’fhéadfaí a úsáid le haghaidh phionós an bháis agus seirbhísí bróicéireachta nó cúnamh teicniúil a bhaineann leis na hearraí sin, a liostaítear in Iarscríbhinn IIIa a ghabhann leis an Rialachán sin.

               (2)

               Tá feidhm ag an Údarú Ginearálta Onnmhairiúcháin ón Aontas, a leagtar amach in Iarscríbhinn IIIb a ghabhann leis an Rialachán sin, maidir le honnmhairithe chuig tíortha a bhfuil pionós an bháis díothaithe acu i gcás gach coire agus an díothú sin deimhnithe trí ghealltanas idirnáisiúnta, má chomhlíontar na coinníollacha agus na ceanglais maidir le húsáid an údaraithe sin. I gCuid 2 de, liostaítear na tíortha ábhartha.

               (3)

               Maidir le tíortha nach baill de Chomhairle na hEorpa iad, áirítear ar an liosta sin na tíortha sin ní hamháin a bhfuil pionós an bháis díothaithe acu i gcás gach coire ach a bhfuil an Dara Prótacal roghnach don Chúnant Idirnáisiúnta ar Chearta Sibhialta agus Polaitiúla daingnithe acu freisin gan forchoimeádas a dhéanamh.

               (4)

               Tar éis dóibh an Prótacal sin a dhaingniú gan forchoimeádas a dhéanamh, comhlíonann an Phoblacht Dhoiminiceach, São Tomé agus Príncipe, agus Tóga na coinníollacha maidir le bheith áirithe ar an liosta sin.

               (5)

               Ba cheart, dá bhrí sin, Rialachán (CE) Uimh. 1236/2005 a leasú dá réir sin.

               (6)

               Chun ualach riaracháin míchuí ar onnmhaireoirí agus údaráis inniúla a sheachaint, ba cheart na honnmhaireoirí a bheith in ann brath ar an Údarú Ginearálta Onnmhairiúcháin leasaithe ón Aontas chomh luath agus is féidir. Dá bharr sin, ba cheart an Rialachán seo a theacht i bhfeidhm láithreach.

         TAR ÉIS AN RIALACHÁN SEO A GHLACADH:

      Airteagal 1

   In Iarscríbhinn IIIb a ghabhann le Rialachán (CE) Uimh. 1236/2005, leasaítear an liosta i gCuid 2 — Cinn scríbe mar a leanas:

               (1)

               i ndiaidh Paragua, cuirtear isteach an iontráil “An Phoblacht Dhoiminiceach”;

               (2)

               i ndiaidh San Mairíne, cuirtear isteach an iontráil “São Tomé agus Príncipe”;

               (3)

               i ndiaidh Tíomór Thoir, cuirtear isteach an iontráil “Tóga”.

      Airteagal 2

   Tiocfaidh an Rialachán seo i bhfeidhm ar an lá tar éis lá a fhoilsithe in Iris Oifigiúil an Aontais Eorpaigh.

      Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
      Arna dhéanamh sa Bhruiséil, an 18 Deireadh Fómhair 2017.

            Thar ceann an Choimisiúin

            An tUachtarán

         Jean-Claude JUNCKER

      (1)  IO L 200, 30.7.2005, lch. 1.


title: Rialachán tarmligthe (AE) 2019/714 ón gCoimisiún an 7 Márta 2019 a chuirtear in ionad Iarscríbhinn I agus lena leasaítear Iarscríbhinn II agus Iarscríbhinn VII a ghabhann le Rialachán (CE) Uimh. 211/2011 ó Pharlaimint na hEorpa agus ón gComhairle maidir leis an tionscnamh ó na saoránaigh

text:
                  10.5.2019

                  GA

                  Iris Oifigiúil an Aontais Eorpaigh

                  30

         RIALACHÁN TARMLIGTHE (AE) 2019/714 ÓN gCOIMISIÚN
         an 7 Márta 2019
         a chuirtear in ionad Iarscríbhinn I agus lena leasaítear Iarscríbhinn II agus Iarscríbhinn VII a ghabhann le Rialachán (CE) Uimh. 211/2011 ó Pharlaimint na hEorpa agus ón gComhairle maidir leis an tionscnamh ó na saoránaigh
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 211/2011 ó Pharlaimint na hEorpa agus ón gComhairle an 16 Feabhra 2011 maidir leis an tionscnamh (1) ó na saoránaigh, agus go háirithe Airteagal 16 de,
         De bharr an méid seo a leanas:

                     (1)

                     Tá i bhforáil in Airteagal 7(2) de Rialachán (AE) Uimh. 211/2011 gur cheart go mbeadh líon íosta na sínitheoirí ar thionscnamh ó na saoránaigh ar aon líon le líon na bhFeisirí i bParlaimint na hEorpa a toghadh i ngach stát díobh sa cheathrú cuid de na Ballstáit ar a laghad, agus é iolraithe faoi 750. Tá na líonta íosta sin leagtha amach in Iarscríbhinn I den Rialachán sin.

                     (2)

                     An 29 Márta 2017, chuir Ríocht Aontaithe na Breataine Móire agus Thuaisceart Éireann (“an Ríocht Aontaithe”) fógra isteach é a bheith de rún aici tarraingt siar as an Aontas Eorpach de bhun Airteagal 50 den Chonradh ar an Aontas Eorpach. Rachaidh an fheidhm atá ag na Conarthaí i leith na Ríochta Aontaithe ar scor ón dáta ar a dtagann comhaontú um tharraingt siar i bhfeidhm nó, dá éagmais sin, 2 bhliain tar éis an fhógra sin, eadhon ón 30 Márta 2019 amach, ach amháin má chinneann an Chomhairle Eorpach d'aon toil, i gcomhaontú leis an Ríocht Aontaithe, síneadh a chur leis an tréimhse sin.

                     (3)

                     An 28 Meitheamh 2018, ghlac an Chomhairle Eorpach Cinneadh na Comhairle Eorpaí (AE) 2018/937 (2) faoina mbunaítear comhdhéanamh Pharlaimint na hEorpa. Is an 3 Iúil 2018 a tháinig an cinneadh sin i bhfeidhm, agus is ann a leagadh amach líon na n-ionadaithe i bParlaimint na hEorpa a bhí le toghadh i ngach Ballstát faoi seach don téarma parlaiminte 2019-2024 dar tús an 2 Iúil 2019.
                     Ionas go mbeidh macasamhail na rialacha seo ann maidir le líon íosta na sínitheoirí a leagtar amach in Iarscríbhinn I de Rialachán (AE) Uimh. 211/2011 is iomchuí leasú ar Iarscríbhinn I de Rialachán (AE) Uimh. 211/2011. Ba cheart go dtiocfadh an leasú i bhfeidhm an 2 Iúil 2019 nuair a bheidh tús le téarma parlaiminte 2019-2024. Mar sin féin, má tharlaíonn go gcuirtear síneadh leis an tréimhse 2 bhliain dá dtagraítear in Airteagal 50(3) den Chonradh ar an Aontas Eorpach thar an dáta sin amach, is tar éis dul in éag don tréimhse a bhfuil síneadh léi ba cheart don leasú a bheith infheidhme. Ar mhaithe le soiléireacht, ba cheart Iarscríbhinn I a ionadú.

                     (4)

                     Foráiltear in Airteagal 4(1) de Rialachán (AE) Uimh. 211/2011 go gceanglaítear ar eagraithe tionscnaimh bheartaithe ó na saoránaigh an tionscnamh a chlárú leis an gCoimisiún, agus an fhaisnéis a leagtar amach in Iarscríbhinn II den Rialachán sin a sholáthar.

                     (5)

                     Foráiltear in Airteagal 9 de Rialachán (AE) Uimh. 211/2011 gurb í an fhoirm a leagtar amach in Iarscríbhinn VII den Rialachán sin a úsáidfidh eagraithe an tionscnaimh ó na saoránaigh agus iad á dtíolaic don Choimisiúin.

                     (6)

                     Tá fonóta in Iarscríbhinn II agus in Iarscríbhinn VII de Rialachán (AE) Uimh. 211/2011 ina bhfuil faisnéis maidir leis an bpróiseáil a dhéantar ar shonraí pearsanta eagraithe agus sonraí urraí. An fhaisnéis atá san fhonóta sin, ní mór a giorrú agus a simpliú leis an díol mearbhaill a sheachaint idir é agus an ráiteas príobháideachais a úsáidtear i bpróiseáil na sonraí a thagann i gceist.

                     (7)

                     Is do Rialachán (CE) Uimh. 45/2001 ó Pharlaimint na hEorpa agus ón gComhairle atá an tagairt san fhonóta (3). Rinneadh Rialachán (CE) Uimh. 45/2001 a aisghairm agus cuireadh Rialachán (CE) Uimh. 2018/1725 ó Pharlaimint na hEorpa agus ón gComhairle ina ionad ón 11 Nollaig 2018 (4). Dá bhrí sin, ba cheart an tagairt do Rialachán (AE) Uimh. 45/2001 a bhaint amach as na fonótaí sin.

                     (8)

                     Ba cheart Iarscríbhinn I de Rialachán (AE) Uimh. 211/2011 a ionadú dá bhrí sin, agus ba cheart Iarscríbhinn II agus Iarscríbhinn VII sa Rialachán sin a leasú dá réir,

               TAR ÉIS AN RIALACHÁN SEO A GHLACADH:

            Airteagal 1
            Leasaítear Rialachán (AE) Uimh. 211/2011 mar a leanas:

                        (1)

                        cuirtear an téacs a leagtar amach san Iarscríbhinn a ghabhann leis an Rialachán seo in ionad Iarscríbhinn I;

                        (2)

                        in Iarscríbhinn II, cuirtear an méid a leanas in ionad an téacs i bhfonóta (1):

                                    “(1)

                                    Ní dhéanfar ach ainmneacha iomlána na n-eagraithe, seoltaí ríomhphoist na ndaoine teagmhála agus faisnéis a bhaineann le foinsí tacaíochta agus cistithe a sholáthar don phobal i gclár ar líne an Choimisiúin.
                                    Tá na hábhair sonraí i dteideal cur in aghaidh fhoilsiú a gcuid sonraí pearsanta ach cúiseanna dlisteanacha dosháraithe a bheith acu a bhaineann lena gcás féin go sonrach.”;

                        (3)

                        in Iarscríbhinn VII, cuirtear an méid a leanas in ionad an téacs i bhfonóta (1):

                                    “(1)

                                    Ní dhéanfar ach ainmneacha iomlána na n-eagraithe, seoltaí ríomhphoist na ndaoine teagmhála agus faisnéis a bhaineann le foinsí tacaíochta agus cistithe a sholáthar don phobal i gclár ar líne an Choimisiúin.
                                    Tá na hábhair sonraí i dteideal cur in aghaidh fhoilsiú a gcuid sonraí pearsanta ach cúiseanna dlisteanacha dosháraithe a bheith acu a bhaineann lena gcás féin go sonrach.”.

            Airteagal 2
            Is ar an bhfichiú lá tar éis lá a fhoilsithe in Iris Oifigiúil an Aontais Eorpaigh a thiocfaidh an Rialachán seo i bhfeidhm.
            Beidh feidhm ag pointe 1 d'Airteagal 1 ón 2 Iúil 2019 nó ón lá i ndiaidh an lae a bheidh scor feidhme ar na Conarthaí i leith na Ríochta Aontaithe de bhun Airteagal 50(3) den Chonradh ar an Aontas Eorpach, cibé acu is déanaí.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, an 7 Márta 2019.

                  Thar ceann an Choimisiúin

                  An tUachtarán

               Jean-Claude JUNCKER

            (1)  IO L 65, 11.3.2011, lch. 1.

            (2)  Cinneadh (AE) 2018/937 ón gComhairle an 28 Meitheamh 2018 lena socraítear comhdhéanamh Pharlaimint na hEorpa (IO L 165 I, 2.7.2018, lch. 1).

            (3)  Rialachán (CE) Uimh. 45/2001 ó Pharlaimint na hEorpa agus ón gComhairle an 18 Nollaig 2000 maidir le daoine aonair a chosaint i dtaca le próiseáil sonraí pearsanta ag institiúidí agus ag comhlachtaí an Chomhphobail agus maidir le saorghluaiseacht sonraí den sórt sin (IO L 8, 12.1.2001, lch. 1).

            (4)  Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil in institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (IO L 295, 21.11.2018, lch. 39).

            IARSCRÍBHINN
            AN LÍON ÍOSTA SÍNITHEOIRÍ IN AGHAIDH AN BHALLSTÁIT

                        an Bheilg

                        15 750

                        an Bhulgáir

                        12 750

                        Poblacht na Seice

                        15 750

                        an Danmhairg

                        10 500

                        an Ghearmáin

                        72 000

                        an Eastóin

                        5 250

                        Éire

                        9 750

                        an Ghréig

                        15 750

                        an Spáinn

                        44 250

                        an Fhrainc

                        59 250

                        an Chróit

                        9 000

                        an Iodáil

                        57 000

                        an Chipir

                        4 500

                        an Laitvia

                        6 000

                        an Liotuáin

                        8 250

                        Lucsamburg

                        4 500

                        an Ungáir

                        15 750

                        Málta

                        4 500

                        an Ísiltír

                        21 750

                        an Ostair

                        14 250

                        an Pholainn

                        39 000

                        an Phortaingéil

                        15 750

                        an Rómáin

                        24 750

                        an tSlóivéin

                        6 000

                        an tSlóvaic

                        10 500

                        an Fhionlainn

                        10 500

                        an tSualainn

                        15 750


title: Rialachán Tarmligthe (AE) 2021/732 ón gCoimisiún an 26 Eanáir 2021 lena leasaítear Rialachán Tarmligthe (AE) Uimh. 667/2014 ón gCoimisiún i dtaca le hinneachar an chomhaid atá le cur faoi bhráid an Údaráis Eorpaigh um Urrúis agus Margaí ag an oifigeach imscrúdúcháin, leis an gceart éisteacht a fháil maidir le cinntí eatramhacha, agus le fíneálacha agus íocaíochtaí pionósacha tréimhsiúla a thaisceadh (Téacs atá ábhartha maidir le LEE)

text:
                  6.5.2021

                  GA

                  Iris Oifigiúil an Aontais Eorpaigh

                  L 158/8

         RIALACHÁN TARMLIGTHE (AE) 2021/732 ÓN gCOIMISIÚN
         an 26 Eanáir 2021
         lena leasaítear Rialachán Tarmligthe (AE) Uimh. 667/2014 ón gCoimisiún i dtaca le hinneachar an chomhaid atá le cur faoi bhráid an Údaráis Eorpaigh um Urrúis agus Margaí ag an oifigeach imscrúdúcháin, leis an gceart éisteacht a fháil maidir le cinntí eatramhacha, agus le fíneálacha agus íocaíochtaí pionósacha tréimhsiúla a thaisceadh
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) Uimh. 648/2012 ó Pharlaimint na hEorpa agus ón gComhairle an 4 Iúil 2012 maidir le díorthaigh thar an gcuntar, contrapháirtithe lárnacha agus stórtha trádála (1), agus go háirithe Airteagal 64(7) de,
         De bharr an mhéid seo a leanas:

                     (1)

                     Leasaíodh Rialachán (AE) Uimh. 648/2012 le Rialachán (AE) 2019/834 ó Pharlaimint na hEorpa agus ón gComhairle (2). Bhain na leasuithe sin, inter alia, leis an sainmhíniú ar chontrapháirtithe airgeadais, leis an gceart atá ag daoine atá faoi réir imscrúdaithe rochtain a fháil ar an gcomhad imscrúdúcháin, leis na fíneálacha atá le híoc ag stór trádála a rinne, d’aon ghnó nó le faillí, ceann de na sáruithe a liostaítear in Iarscríbhinn I a ghabhann le Rialachán (AE) Uimh. 648/2012, agus leis an gceart atá ag daoine a d’fhéadfadh a bheith faoi réir íocaíocht phionósach thréimhsiúil, an ceart atá acu éisteacht a fháil.

                     (2)

                     Is ar bhonn Airteagal 64(7) de Rialachán (AE) Uimh. 648/2012 a glacadh Rialachán Tarmligthe (AE) Uimh. 667/2014 ón gCoimisiún (3), agus déileáiltear ann leis na rialacha nós imeachta maidir le pionóis a fhorchuireann an tÚdarás Eorpach um Urrúis agus Margaí (“ESMA”) ar stórtha trádála, lena n-áirítear rialacha maidir le cearta na cosanta. Na leasuithe a tugadh isteach i Rialachán (AE) Uimh. 648/2012 le Rialachán (AE) 2019/834, ós rud é go mbaineann siad leis na rialacha nós imeachta sin, is gá a áirithiú go léirítear na leasuithe sin i Rialachán Tarmligthe (AE) Uimh. 667/2014 freisin.

                     (3)

                     Tá sé tábhachtach trédhearcacht a áirithiú idir an t-oifigeach imscrúdúcháin a cheapann ESMA i gcomhréir le hAirteagal 64 de Rialachán (AE) Uimh. 648/2012 agus ESMA féin. Éilíonn an trédhearcacht sin an dá ní seo a leanas a bheith i gcomhad an oifigigh imscrúdúcháin – na haighneachtaí a rinne na daoine atá faoi réir an imscrúdaithe agus an ráiteas cinntí arb é ba bhonn do na haighneachtaí a chuir na daoine sin isteach.

                     (4)

                     De réir an dara fomhír d’Airteagal 67(1) de Rialachán (AE) Uimh. 648/2012, nuair atá gá le gníomhaíocht phráinneach is féidir le ESMA cinntí eatramhacha a ghlacadh gan na daoine atá faoi réir imscrúdaithe nó imeachtaí a éisteacht ar dtús. Éifeachtacht na cumhachta atá ag ESMA cinntí eatramhacha a ghlacadh, chun sin a áirithiú, níor cheart é a bheith de cheart ag daoine atá faoi réir imscrúdaithe rochtain a fháil ar an gcomhad ná éisteacht a fháil sula gcuirfidh an t-oifigeach imscrúdúcháin an comhad ina bhfuil a chuid cinntí faoi bhráid ESMA, ná sula nglacfaidh ESMA a chinneadh eatramhach. Mar sin féin, ionas go n-urramaítear cearta na cosanta, an duine atá faoi réir imscrúdaithe, ba cheart é a bheith de cheart aige rochtain a fháil ar an gcomhad a luaithe a bheidh an comhad ina bhfuil a ráiteas cinntí curtha faoi bhráid ESMA ag an oifigeach imscrúdúcháin, agus ba cheart é a bheith de cheart aige éisteacht a fháil a luaithe is féidir tar éis do ESMA a chinneadh eatramhach a ghlacadh.

                     (5)

                     De réir Airteagal 68(5) de Rialachán (AE) Uimh. 648/2012, na méideanna a chomhfhreagraíonn do na fíneálacha agus na híocaíochtaí pionósacha tréimhsiúla a bhailíonn ESMA, tá siad le leithdháileadh ar bhuiséad ginearálta an Aontais. Fíneálacha agus íocaíochtaí pionósacha tréimhsiúla a bhailíonn ESMA, ba cheart iad a thaisceadh i gcuntais úsmhara go dtí go mbeidh siad críochnaitheach. I gcás gach cinnidh lena bhforchuirtear fíneálacha nó íocaíochtaí pionósacha tréimhsiúla, ba cheart na méideanna a bhailíonn ESMA a thaisceadh i gcuntas nó i bhfochuntas ar leithligh chun a áirithiú go mbeidh siad inrianaithe go dtí go ndéanfar cinneadh críochnaitheach den chinneadh sin.

                     (6)

                     Ba cheart Rialachán Tarmligthe (AE) Uimh. 667/2014 a leasú dá réir sin.

                     (7)

                     Ar mhaithe le ESMA cumhachtaí éifeachtacha maoirseachta agus forfheidhmithe a fheidhmiú láithreach, ba cheart an Rialachán seo a theacht i bhfeidhm mar ábhar práinne,

               TAR ÉIS AN RIALACHÁN SEO A GHLACADH:

            Airteagal 1
            Leasaítear Rialachán (AE) Uimh. 667/2014 mar a leanas:

                        (1)

                        in Airteagal 3, cuirtear an méid seo a leanas in ionad mhír 1:

                           “1.   Sa chomhad iomlán atá le cur faoi bhráid ESMA ag an oifigeach imscrúdúcháin, cuimseofar na doiciméid a leanas:

                                       (a)

                                       an ráiteas cinntí agus cóip den ráiteas cinntí a dhíreofar chuig an duine atá faoi réir an imscrúdaithe;

                                       (b)

                                       cóip de na haighneachtaí scríofa ón duine atá faoi réir an imscrúdaithe;

                                       (c)

                                       na miontuairiscí ó aon éisteacht ó bhéal.”;

                        (2)

                        cuirtear isteach an tAirteagal 3a seo a leanas:

                           “Airteagal 3a
                           An ceart éisteacht a fháil ó ESMA maidir le cinntí eatramhacha i ndáil le bearta maoirseachta

                              1.   De mhaolú ar Airteagail 2 agus 3, an nós imeachta a leagtar amach san Airteagal seo, beidh feidhm aige i gcás ina nglacfaidh ESMA cinntí eatramhacha de bhun an dara fomhír d’Airteagal 67(1) de Rialachán (AE) Uimh. 648/2012.

                              2.   Cuirfidh an t-oifigeach imscrúdúcháin an comhad ina bhfuil a chuid cinntí faoi bhráid ESMA agus cuirfidh sé an duine atá faoi réir imscrúdaithe ar an eolas láithreach maidir lena chuid cinntí, ach ní thabharfaidh sé an deis don duine sin aighneachtaí a dhéanamh. I ráiteas cinntí an oifigigh imscrúdúcháin leagfar amach na fíorais ar dóigh gurb éard atá iontu ceann amháin nó níos mó de na sáruithe a liostaítear in Iarscríbhinn I a ghabhann le Rialachán (AE) Uimh. 648/2012, agus cuimseofar leis sin aon fhachtóir géaraitheach nó maolaitheach a bhaineann leis na sáruithe sin.
                              Arna iarraidh sin air, deonóidh an t-oifigeach imscrúdúcháin rochtain ar an gcomhad don duine atá faoi réir imscrúdaithe.

                              3.   I gcás ina measfaidh ESMA, maidir leis na fíorais a dtugtar tuairisc orthu i ráiteas cinntí an oifigigh imscrúdúcháin, go ndealraíonn sé nach sárú atá iontu a liostaítear in Iarscríbhinn I a ghabhann le Rialachán (AE) Uimh. 648/2012, cinnfidh sé an t-imscrúdú a scor agus tabharfaidh sé fógra faoin gcinneadh sin don duine atá faoi réir imscrúdaithe.

                              4.   I gcás ina gcinnfidh ESMA go ndearna an duine atá faoi réir imscrúdaithe ceann amháin nó níos mó de na sáruithe a liostaítear in Iarscríbhinn I a ghabhann le Rialachán (AE) Uimh. 648/2012, agus ina nglacfaidh sé cinneadh eatramhach lena bhforchuirtear bearta maoirseachta faoi mar a leagtar síos in Airteagal 73(1), pointí (a), (c) agus (d) de Rialachán (AE) Uimh. 648/2012, tabharfaidh ESMA fógra faoin gcinneadh eatramhach sin don duine sin láithreach.
                              Socróidh ESMA teorainn ama réasúnach ar laistigh di a fhéadfaidh na daoine atá faoi réir imscrúdaithe aighneachtaí i scríbhinn a dhéanamh maidir leis an gcinneadh eatramhach. Aighneachtaí i scríbhinn a gheofar tar éis dháta éaga na teorann ama sin, ní bheidh oibleagáid ar ESMA iad a chur san áireamh.
                              Arna iarraidh sin air, deonóidh ESMA rochtain ar an gcomhad do na daoine atá faoi réir an imscrúdaithe.
                              Féadfaidh ESMA cuireadh a thabhairt do na daoine atá faoi réir imscrúdaithe freastal ar éisteacht ó bhéal. Féadfaidh na daoine atá faoi réir imscrúdaithe cúnamh a fháil óna ndlíodóirí nó ó dhaoine cáilithe eile a cheadaíonn ESMA. Ní reáchtálfar éisteachtaí ó bhéal go poiblí.

                              5.   A luaithe is féidir tar éis an cinneadh eatramhach a ghlacadh is ea a thabharfaidh ESMA éisteacht don duine atá faoi réir an imscrúdaithe agus a dhéanfaidh sé cinneadh críochnaitheach.
                              I gcás ina measfaidh ESMA, bunaithe ar an gcomhad iomlán agus tar éis na daoine atá faoi réir imscrúdaithe a éisteacht, go ndearna an duine atá faoi réir imscrúdaithe ceann amháin nó níos mó de na sáruithe a liostaítear in Iarscríbhinn I a ghabhann le Rialachán (AE) Uimh. 648/2012, glacfaidh sé cinneadh daingniúcháin lena bhforchuirtear ceann amháin nó níos mó de na bearta maoirseachta a leagtar síos in Airteagal 73(1), pointí (a), (c) agus (d), de Rialachán (AE) Uimh. 648/2012. Tabharfaidh ESMA fógra faoin gcinneadh sin don duine lena mbaineann láithreach.
                              I gcás ina nglacfaidh ESMA cinneadh críochnaitheach nach ndeimhneofar an cinneadh eatramhach leis, measfar an cinneadh eatramhach a bheith aisghairthe.”;

                        (3)

                        Leasaítear Airteagal 8 mar a leanas:

                                    (a)

                                    cuirtear an méid seo a leanas in ionad na chéad fhomhíre:
                                    “Méideanna na bhfíneálacha agus na n-íocaíochtaí pionósacha tréimhsiúla a bhailíonn ESMA, taiscfear iad i gcuntas úsmhar arna oscailt ag oifigeach cuntasaíochta ESMA go dtí go mbeidh siad críochnaitheach. I gcás ina mbaileoidh ESMA iliomad fíneálacha nó íocaíochtaí pionósacha tréimhsiúla ag an am céanna, áiritheoidh oifigeach cuntasaíochta ESMA go dtaiscfear iad i gcuntais nó i bhfochuntais éagsúla. Ní dhéanfar méideanna a íocfar a iontráil i mbuiséad ESMA ná a thaifeadadh mar mhéideanna buiséadacha.”;

                                    (b)

                                    cuirtear an méid seo a leanas in ionad an tríú fomhír:
                                    “Oifigeach Údarúcháin na hArd-Stiúrthóireachta um Chobhsaíocht Airgeadais, Seirbhísí Airgeadais agus Aontas na Margaí Caipitil de chuid an Choimisiúin Eorpaigh, tuairisceoidh Oifigeach Cuntasaíochta ESMA dó ar bhonn rialta maidir le méideanna na bhfíneálacha agus sna híocaíochtaí pionósacha tréimhsiúla a fhorchuirtear agus lena stádas.”.

            Airteagal 2
            Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 26 Eanáir 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 201, 27.7.2012, lch. 1.

            (2)  Rialachán (AE) 2019/834 ó Pharlaimint na hEorpa agus ón gComhairle an 20 Bealtaine 2019 lena leasaítear Rialachán (AE) Uimh. 648/2012 i dtaca leis an oibleagáid imréitigh, le fionraí na hoibleagáide imréitigh, leis na ceanglais tuairiscithe, le teicnící maolaithe riosca do chonarthaí díorthach thar an gcuntar nach n-imréitíonn contrapháirtí lárnach, le clárú agus le maoirseacht stórtha trádála agus leis na ceanglais ar stórtha trádála (IO L 141, 28.5.2019, lch. 42).

            (3)  Rialachán Tarmligthe (AE) Uimh. 667/2014 ón gCoimisiún an 13 Márta 2014 lena bhforlíontar Rialachán (AE) Uimh. 648/2012 ó Pharlaimint na hEorpa agus ón gComhairle i dtaca le rialacha nós imeachta maidir le pionóis a fhorchuireann an tÚdarás Eorpach um Urrúis agus Margaí ar stórtha trádála, lena n-áirítear rialacha maidir le cearta na cosanta agus le forálacha ama (IO L 179, 19.6.2014, lch. 31).


title: Rialachán Tarmligthe (AE) 2021/1444 ón gCoimisiún an 17 Meitheamh 2021 lena bhforlíontar Treoir 2014/94/AE ó Pharlaimint na hEorpa agus ón gComhairle a mhéid a bhaineann le caighdeáin maidir le pointí athluchtaithe le haghaidh busanna leictreacha (Téacs atá ábhartha maidir le LEE)

text:
                  6.9.2021

                  GA

                  Iris Oifigiúil an Aontais Eorpaigh

                  L 313/1

         RIALACHÁN TARMLIGTHE (AE) 2021/1444 ÓN gCOIMISIÚN
         an 17 Meitheamh 2021
         lena bhforlíontar Treoir 2014/94/AE ó Pharlaimint na hEorpa agus ón gComhairle a mhéid a bhaineann le caighdeáin maidir le pointí athluchtaithe le haghaidh busanna leictreacha
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Threoir 2014/94/CE ó Pharlaimint na hEorpa agus ón gComhairle an 22 Deireadh Fómhair 2014 maidir le bonneagar a chur ar fáil le haghaidh breoslaí malartacha (1), agus go háirithe Airteagal 4(14) de,
         De bharr an mhéid seo a leanas:

                     (1)

                     Le Treoir 2014/94/AE, leagtar síos gur cheart sonraíochtaí teicniúla maidir le hidir-inoibritheacht na bpointí athluchtaithe agus athbhreoslaithe a shonrú i gcaighdeáin Eorpacha nó idirnáisiúnta. I gcás na gcaighdeán nár glacadh go fóill, is ar na caighdeáin atá á bhforbairt ba cheart an caighdeánú a bhunú.

                     (2)

                     De bhun Airteagal 10(1) de Rialachán (AE) Uimh. 1025/2012 ó Pharlaimint na hEorpa agus ón gComhairle (2), d’iarr an Coimisiún (3) ar an gCoiste Eorpach um Chaighdeánú (CEN) agus ar Choiste Eorpach na gCaighdeán Leictriteicniúil (Cenelec) caighdeáin Eorpacha iomchuí a fhorbairt agus a ghlacadh, nó na caighdeáin atá ann cheana a leasú, i gcomhair soláthar leictreachais le haghaidh iompar ar bóthar agus iompar muirí, agus loingseoireacht intíre; soláthar hidrigine le haghaidh iompar ar bóthar; agus gás nádúrtha, lena n-áirítear soláthar bithmheatáin, le haghaidh iompar ar bóthar agus iompar muirí, agus loingseoireacht intíre.

                     (3)

                     Ó cuireadh iarraidh M/533 chun feidhme, d’fhorbair CEN agus Cenelec na caighdeáin ina bhfuil na sonraíochtaí teicniúla maidir le pointí athluchtaithe le haghaidh busanna leictreacha dá dtagraítear i bpointe 1.6 d’Iarscríbhinn II a ghabhann le Treoir 2014/94/AE.

                     (4)

                     Chuir CEN agus Cenelec in iúl don Choimisiún gurb iad nascóirí Chineál 2 mar a shonraítear i gcaighdeán EN 62196-2 na cineálacha nascóirí is iomchuí i gcomhair na bpointí athluchtaithe gnáthchumhachta agus ardchumhachta le sruth ailtéarnach (SA), le haghaidh busanna leictreacha.

                     (5)

                     Chuir CEN agus Cenelec in iúl don Choimisiún gur cheart nascóirí an chomhchórais luchtaithe “Combo 2”, mar a shonraítear i gcaighdeán EN 62196-3, a úsáid i gcomhair pointí athluchtaithe gnáthchumhachta agus ardchumhachta le sruth díreach (SD), le haghaidh busanna leictreacha.

                     (6)

                     Chuir CEN agus Cenelec in iúl don Choimisiún gur cheart caighdeán EN 50696 a chur i bhfeidhm maidir le gairis uathnasctha comhéadain teagmhála a úsáidtear chun busanna leictreacha a athluchtú gan sreang i modh 4, de réir EN 61851-23-1, chun idir-inoibritheacht a áirithiú. An caighdeán seo, i gcomhar leis na gcaighdeán thuasluaite, is caighdeán é a mbeidh tábhacht ar leith ag baint leis ó thaobh busanna leictreacha a chur in úsáid sna cathracha.

                     (7)

                     De bhun Threoir (AE) 2019/1161 ó Pharlaimint na hEorpa agus ón gComhairle (4), íosmhéid scaireanna náisiúnta suas le 22,5 % le haghaidh 2021-2025 agus 32,5 % le haghaidh 2026-2030 den cheannachán poiblí, cuirfear ar leataobh le haghaidh busanna astaíochtaí nialasacha iad. Agus borradh ag teacht faoin méid údaráis agus oibreoirí iompair phoiblí atá ag iompú ar bhusanna astaíochtaí nialasacha chun na táirgí sin a bhaint amach, tá méadú ar an ngá le hidir-inoibritheacht iomlán a chur ar fáil maidir le bonneagar feithiclí agus athluchtaithe.

                     (8)

                     Idir-inoibritheacht na gcineálacha éagsúla athluchtaithe le haghaidh busanna leictreacha, is idir-inoibritheacht í ba cheart a áirithiú chun cothrom na Féinne a chruthú le haghaidh monaróirí agus oibreoirí agus chun barainneachtaí scála a chumasú, agus oscailteacht roimh réitigh theicneolaíocha a áirithiú san am céanna. Ba cheart don idir-inoibritheacht sin úsáid an luchtaithe chliste a fheabhsú, lena n-áirítear seirbhísí feithicle le heangach.

                     (9)

                     Saineolaithe ó na Ballstáit, a ndeachthas i gcomhairle leo tríd an gCoiste um Bonneagar le haghaidh Breoslaí Malartacha, agus ataiséanna iompair ó na Ballstáit, chuir siad comhairle ar fáil maidir leis na caighdeáin Eorpacha agus na sonraíochtaí teicniúla is ábhar don ghníomh tarmligthe seo.

                     (10)

                     Ba cheart don Choimisiún pointe 1.6 d’Iarscríbhinn II a ghabhann le Treoir 2014/94/AE a fhorlíonadh dá réir leis na tagairtí do na caighdeáin Eorpacha agus do na sonraíochtaí teicniúla a d’fhorbair CEN agus Cenelec.

                     (11)

                     Nuair a bheidh na sonraíochtaí teicniúla nua in Iarscríbhinn II a ghabhann le Treoir 2014/94/AE le cur chun feidhme trí bhíthin gníomhartha tarmligthe, beidh feidhm ag idirthréimhse 24 mhí.

               TAR ÉIS AN RIALACHÁN SEO A GHLACADH:

            Airteagal 1
            Na pointí athluchtaithe le haghaidh busanna leictreacha dá dtagraítear i bpointe 1.6 d’Iarscríbhinn II a ghabhann le Treoir 2014/94/AE, is mar seo a leanas a fheisteofar na pointí athluchtaithe sin, chun críoch idir-inoibritheachta:

                        —

                        pointí athluchtaithe gnáthchumhachta agus ardchumhachta le sruth ailtéarnach (SA) le haghaidh busanna leictreacha, is le nascóirí Chineál 2 a fheisteofar iad, mar a shonraítear i gcaighdeán EN 62196-2;

                        —

                        pointí athluchtaithe ardchumhachta le sruth díreach (SD) le haghaidh busanna leictreacha, is le nascóirí an chomhchórais luchtaithe “Combo 2” a fheisteofar iad, mar a shonraítear i gcaighdeán EN 62196-3;

                        —

                        comhéadain teagmhála le haghaidh gairis uathnasctha a úsáidtear chun busanna leictreacha gan sreang a athluchtú i mód 4 de réir EN 61851-23-1, ar comhéadain iad a bhaineann le gaireas uathnasctha (ACD) atá feistithe ar an mbonneagar (pantagraf), ACD atá feistithe ar dhíon na feithicle, ACD atá feistithe faoin bhfeithicil agus ACD atá feistithe ar an mbonneagar agus a nascann le taobh nó le díon na feithicle, is leis na comhéadain mheicniúla agus leictreacha a shainmhínítear i gcaighdeán EN 50696 a fheisteofar iad.

            Airteagal 2
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige ón 26 Meán Fómhair 2023.
            Ní bheidh feidhm ag an Rialachán seo ach amháin maidir le pointí athluchtaithe le haghaidh busanna leictreacha a shuiteálfar tar éis dháta chur i bhfeidhm an Rialacháin seo.
            Ní bheidh feidhm ag an Rialachán seo maidir le bonneagar athluchtaithe le haghaidh sreanga lasnairde busanna tralaí (sreanga caitéineacha).

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 17 Meitheamh 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 307, 28.10.2014, lch. 1.

            (2)  Rialachán (AE) Uimh. 1025/2012 ó Pharlaimint na hEorpa agus ón gComhairle an 25 Deireadh Fómhair 2012 maidir le caighdeánú Eorpach, lena leasaítear Treoir 89/686/CEE agus Treoir 93/15/CEE ón gComhairle agus Treoracha 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE agus 2009/105/CE ó Pharlaimint na hEorpa agus ón gComhairle agus lena n-aisghairtear Cinneadh 87/95/CEE ón gComhairle agus Cinneadh Uimh. 1673/2006/CE ó Pharlaimint na hEorpa agus ón gComhairle (IO L 316, 14.11.2012, lch. 12).

            (3)  M/533 Cinneadh Cur Chun Feidhme C(2015) 1330 final ón gCoimisiún an 12 Márta 2015 maidir le hiarraidh ar chaighdeánú arna dhíriú ar eagraíochtaí Eorpacha um chaighdeánú, i gcomhréir le Rialacháin (AE) Uimh. 1025/2012 ó Pharlaimint na hEorpa agus ón gComhairle, chun caighdeáin Eorpacha a dhréachtú maidir le bonneagar le haghaidh breoslaí malartacha.

            (4)  Treoir (AE) 2019/1161 ó Pharlaimint na hEorpa agus ón gComhairle an 20 Meitheamh 2019 lena leasaítear Treoir 2009/33/CE a mhéid a bhaineann le feithiclí iompair de bhóthar atá glan agus éifeachtúil ó thaobh fuinnimh de a chur chun cinn (IO L 188, 12.7.2019, lch. 116).


title: Rialachán Tarmligthe (AE) 2021/1445 ón gCoimisiún an 23 Meitheamh 2021 lena leasaítear Iarscríbhinní II agus VII a ghabhann le Rialachán (AE) 2018/858 ó Pharlaimint na hEorpa agus ón gComhairle (Téacs atá ábhartha maidir le LEE)

text:
                  6.9.2021

                  GA

                  Iris Oifigiúil an Aontais Eorpaigh

                  L 313/4

         RIALACHÁN TARMLIGTHE (AE) 2021/1445 ÓN gCOIMISIÚN
         an 23 Meitheamh 2021
         lena leasaítear Iarscríbhinní II agus VII a ghabhann le Rialachán (AE) 2018/858 ó Pharlaimint na hEorpa agus ón gComhairle
         (Téacs atá ábhartha maidir le LEE)
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2018/858 ó Pharlaimint na hEorpa agus ón gComhairle an 30 Bealtaine 2018 maidir le ceadú mótarfheithiclí agus a leantóirí, agus córas, comhpháirteanna agus aonad teicniúil ar leithligh atá ceaptha le haghaidh feithiclí den sórt sin, agus faireachas margaidh orthu, lena leasaítear Rialacháin (CE) Uimh. 715/2007 agus (CE) Uimh. 595/2009 agus lena n-aisghairtear Treoir 2007/46/CE (1), agus go háirithe Airteagail 5(3) agus 72(3) de,
         De bharr an mhéid seo a leanas:

                     (1)

                     Chun forbairtí teicniúla agus rialála a chur san áireamh, is gá tagairtí a thabhairt isteach agus a thabhairt cothrom le dáta i dtaca leis na gníomhartha rialála a liostaítear in Iarscríbhinn II a ghabhann le Rialachán (AE) 2018/858, ar gníomhartha rialála iad ina bhfuil na ceanglais nach mór d’fheithiclí, córais, comhpháirteanna agus aonaid theicniúla ar leithligh a chomhlíonadh.

                     (2)

                     Chun forbairtí teicniúla agus rialála a chur san áireamh, is gá an liosta de ghníomhartha rialála a leagtar síos in Iarscríbhinn VII a ghabhann le Rialachán (AE) 2018/858 a thabhairt cothrom le dáta, ar gníomhartha rialála iad a bhféadfar monaróir a ainmniú mar sheirbhís theicniúil ina leith, mar aon leis na coinníollacha sonracha a bhfuil ainmniú féintástála le húsáid fúthu.

                     (3)

                     Dá bhrí sin, ba cheart Iarscríbhinní II agus VII a ghabhann le Rialachán (AE) 2018/858 a leasú i gcomhréir leis an Iarscríbhinn a ghabhann leis an Rialachán seo,

               TAR ÉIS AN RIALACHÁN SEO A GHLACADH:

            Airteagal 1
            Leasaítear Iarscríbhinní II agus VII a ghabhann le Rialachán (AE) 2018/858 i gcomhréir leis an Iarscríbhinn a ghabhann leis an Rialachán seo.

            Airteagal 2
            Teacht i bhfeidhm
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.
            Arna dhéanamh sa Bhruiséil, 23 Meitheamh 2021.

                  Thar ceann an Choimisiúin

                  An tUachtarán

               Ursula VON DER LEYEN

            (1)  IO L 151, 14.6.2018, lch. 1.

            IARSCRÍBHINN
            Leasuithe ar Iarscríbhinní II agus VII a ghabhann le Rialachán (AE) 2018/858
            Leasaítear Rialachán (AE) 2018/858 mar a leanas:

                        (1)

                        in Iarscríbhinn II, Cuid I, leasaítear an tábla mar a leanas:

                                    (a)

                                    cuirtear an iontráil seo a leanas isteach roimh an iontráil d’ítim 1A:

                                                “1

                                                An leibhéal fuaime is incheadaithe

                                                Treoir 70/157/CEE

                                                X

                                                X

                                                X

                                                X

                                                X

                                                X

                                                X”;

                                    (b)

                                    cuirtear an méid seo a leanas in ionad na hiontrála d’ítim 41A:

                                                “41A

                                                Astaíochtaí (EURO VI) feithiclí tromshaothair

                                                Rialachán (CE) Uimh. 595/2009
                                                Rialachán (AE) Uimh. 582/2011

                                                X(9)

                                                X(9)

                                                X

                                                X(9)

                                                X(9)

                                                X

                                                X”;

                                    (c)

                                    cuirtear an iontráil seo a leanas isteach i ndiaidh na hiontrála d’ítim 41A:

                                                “41B

                                                Ceadúnas le haghaidh uirlis ionsamhlúcháin CO2 (feithiclí tromshaothair)

                                                Rialachán (CE) Uimh. 595/2009
                                                Rialachán (AE) 2017/2400

                                                X(16)

                                                X”;

                                    (d)

                                    cuirtear isteach an nóta míniúcháin 16 seo a leanas:

                                                “(16)

                                                I gcás feithiclí ar mó ná 7 500 kg a n-uasmhais ualaithe atá incheadaithe go teicniúil”.

                        (2)

                        in Iarscríbhinn II, Cuid I, Foscríbhinn 1, leasaítear Tábla 1 mar a leanas:

                                    (a)

                                    cuirtear an iontráil seo a leanas isteach roimh an iontráil d’ítim 1A:

                                                “1

                                                An leibhéal fuaime is incheadaithe

                                                Treoir 70/157/CEE

                                                A”;

                                    (b)

                                    cuirtear an méid seo a leanas in ionad nóta míniúcháin C:
                                    “C
                                    An gníomh rialála a chur i bhfeidhm mar a leanas:

                                                (a)

                                                is iad ceanglais theicniúla an ghnímh rialála, agus iad sin amháin, a chomhlíonfar;

                                                (b)

                                                ní bheidh deimhniú ar chineálcheadú ina cheangal;

                                                (c)

                                                is í an tseirbhís theicniúil nó an monaróir a dhéanfaidh na tástálacha agus na seiceálacha (féach na cinntí faoi ‘B’);

                                                (d)

                                                déanfar tuarascáil tástála a dhréachtú i gcomhréir le hIarscríbhinn III;

                                                (e)

                                                áiritheofar comhréireacht táirgeachta.”

                        (3)

                        in Iarscríbhinn II, Cuid I, Foscríbhinn 1, Tábla 2, cuirtear an iontráil seo a leanas isteach roimh an iontráil d’ítim 1A:

                                    “1

                                    An leibhéal fuaime is incheadaithe

                                    Treoir 70/157/CEE

                                    A”;

                        (4)

                        in Iarscríbhinn II, Cuid I, Foscríbhinn 2, pointe 4, sa tábla faoi bhun theideal Chuid I (Feithiclí ar cuid de chatagóir M1 iad), cuirtear an méid seo a leanas in ionad na hiontrála d’ítim 16A:

                                    “16A

                                    Rialachán Uimh. 26 de chuid NA (Starráin sheachtracha)

                                                (a)

                                                Comhlíonfaidh dromchla seachtrach an chabhalra na coinníollacha ginearálta atá i mír 5 de Rialachán Uimh. 26 de chuid NA.

                                                (b)

                                                De lánrogha na seirbhíse teicniúla, seiceálfar na forálacha dá dtagraítear i míreanna 6.1, 6.5, 6.6, 6.7, 6.8 agus 6.11 de Rialachán Uimh. 26 de chuid NA.”.

                        (5)

                        leasaítear Iarscríbhinn II, Cuid II mar seo a leanas:

                                    (a)

                                    cuirtear an méid seo a leanas in ionad na chéad mhíre faoi bhun an teidil:
                                    “I gcás ina ndéanfar tagairt do Threoir nó do Rialachán ar leithligh sa tábla i gCuid I, measfar cineálcheadú a deonaíodh faoi na Rialacháin de chuid NA seo a leanas, nó Cineálcheadú Idirnáisiúnta Uilíoch Feithicle ina hIomláine a deonaíodh faoi Rialachán Uimh. 0 (*1) ina ndeonaítear cineálcheadú na hítime ábhartha faoi na Rialacháin de chuid NA seo a leanas, ar aontaigh an tAontas dóibh mar Pháirtí Conarthach do ‘Chomhaontú Leasaithe 1958’ de chuid Choimisiún Eacnamaíochta na Náisiún Aontaithe don Eoraip de bhua Chinneadh 97/836/CE ón gComhairle (*2), nó cinntí ón gComhairle ina dhiaidh sin dá dtagraítear in Airteagal 3(3) den Chinneadh sin, measfar é a bheith coibhéiseach le cineálcheadú AE arna dheonú faoin Treoir nó faoin Rialachán ábhartha ar leithligh.

                                       (*1)  IO L 135, 31.5.2018, lch. 1."

                                       (*2)  IO L 346, 17.12.1997, lch. 78.”;"

                                    (b)

                                    cuirtear an méid seo a leanas in ionad an tábla:

                                                “

                                                Ábhar

                                                Rialacháin de chuid NA

                                                Sraith leasuithe

                                                1 (1)

                                                An leibhéal fuaime is incheadaithe

                                                51
                                                59

                                                02
                                                01

                                                1a

                                                An leibhéal fuaime is incheadaithe (ní chumhdaítear AVAS agus tostóirí athsholáthair)

                                                51

                                                03

                                                Córas Fuaimiúil Foláirimh d’Fheithicil (AVAS)

                                                138

                                                01

                                                Córais tosta athsholáthair

                                                59

                                                02

                                                58

                                                Cosaint coisithe (ní chumhdaítear cúnamh coscáin ná córais cosanta tosaigh)

                                                127

                                                00

                                                Córais cúnaimh coscáin

                                                139

                                                00

                                                59 (2)

                                                In-athchúrsáilteacht

                                                133

                                                00

                                                62 (3)

                                                Córais stórála hidrigine

                                                134

                                                00

                                                65

                                                Ardchórais coscánaithe éigeandála

                                                131

                                                01

                                                66

                                                Córas rabhaidh imeachta ó lána

                                                130

                                                00

                                                               N.B.:

                                                            Beidh feidhm ag na ceanglais suiteála atá i dtreoir nó i rialachán ar leithligh freisin maidir le comhpháirteanna agus le haonaid theicniúla ar leithligh atá ceadaithe i gcomhréir leis na rialacháin de chuid NA.

                        (6)

                        leasaítear Iarscríbhinn II, Cuid III mar a leanas:

                                    (a)

                                    cuirtear an méid seo a leanas in ionad ítim 12A d’Fhoscríbhinn 1:

                                                “12A

                                                Feistis inmheánacha

                                                Rialachán (CE) Uimh. 661/2009
                                                Rialachán Uimh. 21 de chuid NA

                                                C

                                                G (18) + C”;

                                    (b)

                                    cuirtear an méid seo a leanas in ionad ítim 15A d’Fhoscríbhinn 1:

                                                “15A

                                                Suíocháin, a n-ancaireachtaí agus aon cheannbhaic

                                                Rialachán (CE) Uimh. 661/2009
                                                Rialachán Uimh. 17 de chuid NA

                                                D

                                                G (18) + D

                                                G + D (4B)

                                                G + D (4B)”;

                                    (c)

                                    cuirtear an méid seo a leanas in ionad na hiontrála a bhaineann le Ceanglais bhreise maidir le hotharcharanna:
                                    “Ceanglais bhreise maidir le hotharcharranna
                                    Comhlíonfaidh an urrann othar in otharcharranna na ceanglais in EN 1789:2007 +A1:2010 +A2:2014 maidir le feithiclí leighis agus a dtrealamh — Otharcharranna, cé is moite de roinn 6.5, liosta trealaimh. Is le tuarascáil tástála ón tseirbhís theicniúil a sholáthrófar cruthúnas ar chomhlíonadh, cruthúnas is féidir a bhunú ar mheasúnú a rinne fochonraitheoirí nó fochuideachtaí na seirbhíse teicniúla i gcomhréir le forálacha Airteagal 71. Má tá sé beartaithe spás do chathaoir rothaí a bheith ann, beidh feidhm ag na ceanglais i bhFoscríbhinn 3 maidir le córais ancaireachta cathaoireach rothaí agus srianta an úsáideora.”

                                    (d)

                                    cuirtear an méid seo a leanas in ionad ítim 12A d’Fhoscríbhinn 3:

                                                “12A

                                                Feistis inmheánacha

                                                Rialachán (CE) Uimh. 661/2009
                                                Rialachán Uimh. 21 de chuid NA

                                                G (18) + C”;

                                    (e)

                                    cuirtear an méid seo a leanas in ionad ítim 15A d’Fhoscríbhinn 3:

                                                “15A

                                                Suíocháin, a n-ancaireachtaí agus aon cheannbhaic

                                                Rialachán (CE) Uimh. 661/2009
                                                Rialachán Uimh. 17 de chuid NA

                                                G (18) + W3”.

                                    (f)

                                    leasaítear na Nótaí Míniúcháin mar a leanas:

                                                (i)

                                                cuirtear an méid seo a leanas in ionad nóta míniúcháin 1:

                                                            “(1)

                                                            I gcás feithiclí nach mó ná 2 610 kg a mais tagartha. Arna iarraidh sin don mhonaróir, féadfaidh feidhm a bheith ag Rialachán (CE) Uimh. 715/2007 maidir le feithiclí nach mó ná 2 840 kg a mais tagartha nó freisin ar mó ná 2 840 kg a mais tagartha más feithiclí sainchuspóireacha den chód SB a bhaineann le feithiclí armúrtha atá sna feithiclí sin. Maidir le rochtain ar fhaisnéis faoi pháirteanna eile (e.g. urrann cónaithe) nach cuid den bhonnfheithicil iad, is leor go dtabharfaidh an monaróir rochtain éasca agus phras ar fhaisnéis faoi dheisiú agus faoi chothabháil na feithicle.”

                                                (ii)

                                                cuirtear isteach nóta míniúcháin 18:

                                                            “(18)

                                                            Is féidir nóta G a chur i bhfeidhm maidir leis na feistis sin laistigh den fheithicil nach ndéanann an modhnú difear mór dóibh, ach comhlíonfaidh aon fheisteas a chuirtear isteach nó a mhodhnaítear laistigh den fheithicil na ceanglais is infheidhme i gcás chatagóir feithiclí M1.”

                        (7)

                        in Iarscríbhinn VII, pointe 3, cuirtear an líne seo a leanas isteach i ndiaidh na hiontrála d’ítim 46A:

                                    “46B

                                    Friotaíocht rollach a chinneadh

                                    Rialachán (AE) 2017/2400, Iarscríbhinn X”.

               (*1)  IO L 135, 31.5.2018, lch. 1.

               (*2)  IO L 346, 17.12.1997, lch. 78.”;”

               (1)  Is éard atá in uimhriú na n-iontrálacha sa tábla seo ná tagairt don uimhriú a úsáidtear sa tábla i gCuid I.

               (2)  Beidh feidhm ag na ceanglais a leagtar amach in Iarscríbhinn I a ghabhann le Treoir 2005/64/CE.

               (3)  An cineálcheadú comhpháirte, dá bhforáiltear sa Rialachán de chuid NA, ar chórais stórála hidrigine, comhlaí stoptha uathoibríocha, comhlaí coiscthe nó neamhchúlaithe agus feistí teirmea-ghníomhachtaithe faoisimh brú, tá sé éigeantach. Ina theannta sin, ní chumhdaítear sa Rialachán de chuid NA an cháilíocht ábhair éigeantach i leith gach comhpháirte atá cumhdaithe ag Airteagal 2(2) de Rialachán (CE) Uimh. 79/2009 ó Pharlaimint na hEorpa agus ón gComhairle.”


title: Rialachán Tarmligthe (AE) 2019/1673 Ón Gcoimisiún an 23 Iúil 2019 lena ndéantar ionadú ar Iarscríbhinn I a ghabhann le Rialachán (AE) 2019/788 ó Pharlaimint na hEorpa agus ón gComhairle maidir leis an Tionscnamh Eorpach ó na saoránaigh

text:
                  8.10.2019

                  GA

                  Iris Oifigiúil an Aontais Eorpaigh

                  L 257/1

         RIALACHÁN TARMLIGTHE (AE) 2019/1673 ÓN GCOIMISIÚN
         an 23 Iúil 2019
         lena ndéantar ionadú ar Iarscríbhinn I a ghabhann le Rialachán (AE) 2019/788 ó Pharlaimint na hEorpa agus ón gComhairle maidir leis an Tionscnamh Eorpach ó na saoránaigh
         TÁ AN COIMISIÚN EORPACH,
         Ag féachaint don Chonradh ar Fheidhmiú an Aontais Eorpaigh,
         Ag féachaint do Rialachán (AE) 2019/788 ó Pharlaimint na hEorpa agus ón gComhairle an 17 Aibreán 2019 maidir leis an Tionscnamh Eorpach ó na saoránaigh (1) agus go háirithe Airteagal 23 de,
         De bharr an méid seo a leanas:

                     (1)

                     In Airteagal 3(1)(b) de Rialachán (AE) 2019/788 foráiltear gurb é ceann de na coinníollacha le go mbeidh tionscnamh bailí gurb ionann an líon sínitheoirí, in aon cheathrú de na Ballstáit ar a laghad, agus an líon íosta a leagtar amach in Iarscríbhinn I, tráth cláraithe an tionscnaimh atá beartaithe ó na saoránaigh. Freagraíonn an líon íosta sin don líon Comhaltaí de Pharlaimint na hEorpa arna dtoghadh i ngach Ballstát, arna iolrú faoin líon iomlán Comhaltaí de Pharlaimint na hEorpa.

                     (2)

                     An 29 Márta 2017, chuir Ríocht Aontaithe na Breataine Móire agus Thuaisceart Éireann (“an Ríocht Aontaithe”) fógra isteach é a bheith de rún aici tarraingt siar as an Aontas Eorpach de bhun Airteagal 50 den Chonradh ar an Aontas Eorpach.

                     (3)

                     An 28 Meitheamh 2018, ghlac an Chomhairle Eorpach Cinneadh (AE) 2018/937 lena socraítear comhdhéanamh Pharlaimint na hEorpa (2). Sa Chinneadh sin, a tháinig i bhfeidhm an 3 Iúil 2018, leagtar amach an líon Comhaltaí de Pharlaimint na hEorpa a bhí le toghadh i ngach Ballstát don téarma parlaiminte 2019-2024 dar tús an 2 Iúil 2019.

                     (4)

                     An 22 Márta 2019, le Cinneadh (AE) 2019/476 (3), chinn an Chomhairle Eorpach, le comhaontú na Ríochta Aontaithe, síneadh ama a chur leis an tréimhse faoi Airteagal 50(3) CAE go dtí an 22 Bealtaine 2019 sa chás go ndéanfadh Teach na dTeachtaí an Comhaontú um Tharraingt Siar a fhormheas faoin 29 Márta 2019, nó, mura dtarlódh sin, go dtí an 12 Aibreán 2019. Ní dhearna Teach na dTeachtaí an Comhaontú um Tharraingt Siar a fhormheas faoin 29 Márta 2019. An 11 Aibreán 2019, le Cinneadh (AE) 2019/584 (4), chinn an Chomhairle Eorpach, le comhaontú na Ríochta Aontaithe, síneadh breise a chur leis an tréimhse sin go dtí an 31 Deireadh Fómhair 2019.

                     (5)

                     Ionas go mbeidh macasamhail na rialacha atá i gCinneadh (AE) 2018/937 ann maidir leis an líon íosta sínitheoirí a leagtar amach in Iarscríbhinn I de Rialachán (AE) Uimh. 2019/788 is iomchuí Iarscríbhinn I a ghabhann le Rialachán (AE) 2019/788 a ionadú. Ba cheart feidhm a bheith ag an leasú sin ón dáta a dtiocfaidh Rialachán (AE) 2019/788 i bhfeidhm, is é sin le rá, an 1 Eanáir 2020. Má tharlaíonn tarraingt siar na Ríochta Aontaithe as an Aontas Eorpach tar éis an dáta sin, áfach, bheadh an leasú infheidhme tar éis an tarraingt siar.

                     (6)

                     Ba cheart, dá bhrí sin, Iarscríbhinn I a ghabhann le Rialachán (AE) 2019/788 a ionadú,

               TAR ÉIS AN RIALACHÁN SEO A GHLACADH:

            Airteagal 1
            Cuirtear an téacs atá san Iarscríbhinn a ghabhann leis an Rialachán seo in ionad Iarscríbhinn I a ghabhann le Rialachán (AE) 2019/788.

            Airteagal 2
            Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.
            Beidh feidhm aige ón 1 Eanáir 2020 nó ón lá tar éis an lae a scoirfidh feidhm de bheith ag na Conarthaí maidir leis an Ríocht Aontaithe de bhun Airteagal 50(3) den Chonradh ar an Aontas Eorpach, cibé acu is déanaí.
            Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

            Arna dhéanamh sa Bhruiséil, an 23 Iúil 2019.

                  Thar ceann an Choimisiúin

                  An tUachtarán

               Jean-Claude JUNCKER

            (1)  IO L 130, 17.5.2019, lch. 55.

            (2)  IO L 165 I, 2.7.2018, lch. 1.

            (3)  Cinneadh (AE) 2019/476 ón gComhairle Eorpach arna dhéanamh i gcomhaontú leis an Ríocht Aontaithe, an 22 Márta 2019 lena gcuirtear síneadh leis an tréimhse faoi Airteagal 50(3) CAE (IO L 801, 22.3.2019, lch.1).

            (4)  Cinneadh (AE) 2019/584 ón gComhairle Eorpach arna dhéanamh i gcomhaontú leis an Ríocht Aontaithe, an 22 Márta 2019 lena gcuirtear síneadh leis an tréimhse faoi Airteagal 50(3) CAE (IO L 101, 11.4.2019, Ich.1).

            IARSCRÍBHINN

                     “IARSCRÍBHINN I

                        AN LÍON ÍOSTA SÍNITHEOIRÍ IN AGHAIDH AN BHALLSTÁIT

                                 An Bheilg

                                 14805

                                 An Bhulgáir

                                 11985

                                 An tSeicia

                                 14805

                                 An Danmhairg

                                 9870

                                 An Ghearmáin

                                 67680

                                 An Eastóin

                                 4935

                                 Éire

                                 9165

                                 An Ghréig

                                 14805

                                 An Spáinn

                                 41595

                                 An Fhrainc

                                 55695

                                 An Chróit

                                 8460

                                 An Iodáil

                                 53580

                                 An Chipir

                                 4230

                                 An Laitvia

                                 5640

                                 An Liotuáin

                                 7755

                                 Lucsamburg

                                 4230

                                 An Ungáir

                                 14805

                                 Málta

                                 4230

                                 An Ísiltír

                                 20445

                                 An Ostair

                                 13395

                                 An Pholainn

                                 36660

                                 An Phortaingéil

                                 14805

                                 An Rómáin

                                 23265

                                 An tSlóivéin

                                 5640

                                 An tSlóvaic

                                 9870

                                 An Fhionlainn

                                 9870

                                 An tSualainn

                                 14805

               ”